Dengan ini dimaklumkan bahawa Fatwa telah dibuat dan diluluskan oleh Mufti Kerajaan Negeri Sabah di bawah seksyen 35 Enakmen Pentadbiran Undang-Undang Islam 1992 adalah dengan ini disiarkan sebagai berikut :-
"Kadar Zakat Fitrah tahun 1424H bersamaan 2003M adalah berdasarkan timbangan satu Gantang Baghdad bersamaan 2.7 kilogram beras yang dimakan oleh majoriti rakyat tempatan".
Tarikh Warta : 11 Disember 2003


Boleh, tidak ada tegahan disisi agama menggosok gigi didalam bulan puasa, hanya makruh menggosok gigi selepas waktu zohor.


Tidak wajib membayar fidyah setelah menqada'kan puasa bagi tahun yang sama tetapi wajib ia qada' puasanya sahaja.


Prospek Sistem Perbankan Islam di masa hadapan sangat bergantung kepada :-
a) Sikap masyarakat dan pandangan mereka terhadap muamalat secara Islam.
b) Pihak bertanggungjawab yang membuat dasar, kalau mereka benar- benar serius, bukan sekadar melepaskan batuk ditangga sahaja, sistem ini akan dapat mempertingkatkan daya saing.
c) Pihak pengurusan yang menjalankan operasi dengan lebih efisien,dan perkhidmatan yang lebih cemerlang, maka tidak ada sebab institusi kewangan Islam tidak boleh maju.


Seperti yang saya nyatakan sebelum ini, bahawa sistem perbankan secara Islam ini, boleh disifatkan sebagai masih baru. sistem ini perlu diberi masa untuk membuktikan keupayaannya dan mendapat keyakinan dari masyarakat. Selagi sistem ini belum dapat memasuki arus perdana, selama itulah sistem ini akan menghadapi halangan dan rintangan untuk menyaingi sistem kewangan dan ekonomi yang sudah bertapak begitu lama dan berakar umbi dalam pemikiran masyarakat.


Ahli Jawatankuasa Perunding Hukum Syara' (Fatwa) dalam persidangannya bertarikh 22/9/1990 telah membincangkan perkara di atas dengan panjang lebar dan membuat keputusan seperti berikut:

"Bahawa Masjid lama pekan Banting itu
haruslah dirobohkan
 dan barang-barang perkakasnya yang boleh digunakan lagi seperti kayu dan sebagainya bolehlah disedekahkan kepada Masjid & Surau atau Sekolah Agama yang memerlukannya dan barang-barang yang tidak boleh dipakai bolehlah dibakar dan kawasan Masjid tersebut hendaklah dipagar untuk menjaga kebersihan dan kehormatannya".


Ahli Jawatankuasa Perunding Hukum Syara' (Fatwa) telah membincangkan perkara di atas dengan panjang lebar dan membuat keputusan seperti berikut:

A. Jawapan bagi soalan dalam kes pertama

1. Beliau tidak boleh menuntut kembali bayaran sewa yang telah dijelaskan, kerana tapak yang disewa telah disediakan mulai November 1986 hingga 1996 dan begitu juga bayaran projek dan bayaran tiang lampu.

Alasan beliau belum membena rumah itu adalah kecuaian si penyewa dan boleh mendatangkan kerugian pada orang yang menyewakan. Oleh itu tidak sewajarnyalah wang tersebut dituntut oleh si penyewa.

2. Bayaran sewa bulanan yang tertangguh adalah dianggap sebagai hutang yang wajib dibayar dan pihak Masjid selaku pentadbir tanah wakaf boleh menuntut hutang tersebut.

B. Jawapan bagi soalan kes kedua

1. Si waris tidak berhak menuntut kembali bayaran sewa yang telah dijelaskan kerana ia adalah sebagai sewa tapak yang telah dijanjikan tapak telah diberi untuk digunakan.

2. Bayaran sewa bulanan yang tertangguh adalah dianggap sebagai tanggungan hutang Allahyarham yang wajib dijelaskan oleh warisnya.


AhIi Jawatankuasa Perunding Hukum Syara'(Fatwa) telah membincangkan perkara di atas dengan penuh teliti dari segala aspek khususnya dari segi agama dan kesimpulannya adalah seperti berikut:

"Bahawa ucapan dalam ayat Duli Yang Maha Mulia adalah tidak sesuai diucapkan oleh seseorang, kerana ia menyamai dengan sifat Allah.

Oleh kerana perkara ini melibatkan negeri-negeri lain yang mempunyai raja. Maka Jawatankuasa Perundingan Hukum Syara' berpendapat adalah lebih baik dibincangkan di dalam Majlis Fatwa Kebangsaan supaya tindakan yang sama dapat diselaraskan kepada sernua Negeri.


Ahli Jawatankuasa Perunding Hukum Syara' (Fatwa) telah membincangkan perkara di atas dengan penuh teliti berpandukan laporan yang disediakan oleh Jabatan Hal Ehwal Orang Asli dalam mengambil keputusan. Keputusannya adalah seperti berikut:

"Bahawa Mayat si mati Siti Khadijah bte Abdullah yang beragama Islam telah meninggal dunia pada 24/12/1992 dan dikuburkan di tanah perkuburan orang bukan Islam mengikut adat istiadat Orang Asli, adalah tidak perlu lagi dipindahkan ke tanah perkuburan orang Islam, disembahyangkan dan dikafankan kerana mayat tersebut telah hancur dan perbuatan mereka yang menguburkan tidak disengajakan dan tidak tahu hukum Islam.


Jawatankuasa Perunding Hukum Syara' (Fatwa) telah membincangkan perkara di atas dengan penuh teliti mengikut hukum yang muktabar di dalam Islam dan keputusannya adalah seperti berikut :

"Ikrar seorang lelaki yang akan murtad jika tidak jadi bernikah dengan seorang perempuan yang diminatinya, hukumnya murtad pada ketika dia melafazkan ikrar tersebut. Oleh itu hendaklah dia bertaubat dan mengucap dua kalimah syahadat bagi memperbaharui Islamnya "


Mesyuarat Jawatankuasa Perunding Hukum Syara' (Fatwa) Negeri Selangor telah membincangkan mengenai Adat Istiadat Negeri Selangor dan membuat keputusan seperti berikut:

1. Paluan kompang.

Dibolehkan dalam Islam dengan syarat tidak bercampur lelaki dan perempuan

2. Pertunjukan silat

Dibolehkan dalam Islam dengan syarat tidak bercampur lelaki dan perempuan, tetapi jika pesilat itu wanita, maka tidak harus bagi lelaki menuntunnya.

3. Menaikkan bendera peribadi sultan

Diharuskan dalam Islam

1.4. Perarakan bunga manggar - Tidak Diharuskan

1.5. Taburan bungan rampai - Dalam Islam

1.6. pertunjukan Kebudayaan

1. Nyanyian berkumpulan - Hukumnya haram

2. Tarian-tarian Melayu - dengan hukum Syarak

Cina, India dan orang Asli

1.7. Mengangkat Sembah

Majlis Fatwa Selangor mengambil keputusan bersetuju dengan Fatwa Kebangsaan iaitu memadai dengan tunduk hormat (badan tengkuk dan kepala sahaja yang ditundukkan)


Jawatankuasa perunding Hukum Syara' (Fatwa) telah membincangkan perkara di atas dengan penuh teliti dan keputusannya adalah seperti berikut:

1. Sekiranya pemberian itu dibuat semasa hidup maka pemberian itu dinamakan Hibah maka ianya hendaklah dilakukan mengikut syarat rukun 'Hibah'.

2. Sekiranya pemberian itu berkuatkuasa selepas si pemberi mati maka pemberian itu dinamakan wasiat, oleh itu pemberian itu hendaklah dibuat mengikut syarat rukun wasiat.


Ahli Jawatankuasa Perunding Hukum Syara' (Fatwa) dalam persidangannya bertarikh 6 Mac 1989 bersamaan 28 Rejab 1409 telah membincangkan perkara di atas dengan panjang lebar dan membuat keputusan seperti berikut:

"Setelah dibahaskan, Ahli Jawatankuasa mengambil keputusan bahawa rujuk yang dibuat oleh pasangan tersebut adalah sah kerana lafaz rujuk itu jelas.

Dalilnya:

Hadis

Maksudnya:
"Daripada Abi Hurairah katanya, telah bersabda Rasulullah S.A.W. tiga perkara persungguhan terbilang sungguh dan gurauan terbilang sungguh iaitu nikah dan talak dan rujuk".


Jawatankuasa Perunding Hukum Syara' (Fatwa) telah membincangkan perkara di atas dengan penuh teliti perkara tersebut iaitu :

Tersebut dalam kitab Asap najis iaitu yang bercerai dari najis dan menegahi api iaitu najis dan setengah daripadanya iaitu bahwar (wap) yang suci dihantar di atas api yang dinyala dari najis itu pun najis juga, kerana hancur tatkala terkena api maka najis ia akan dia dan keluar kata asap, wap yang keluar dan yang naik dengan ketiadaan menegahi api, maka iaitu suci. Dan kata Sheikh Ramli bermula wap yang keluar dari jamban itu suci, demikian lagi angin yang keluar dari dubur hukumnya seperti sendawa.

Keputusannya adalah seperti berikut :

'Berdasarkan hujah-hujjah yang tersebut di atas, maka Jawatankuasa memutuskan bahawa biogas yang diproses daripada najis tahi lembu adalah suci dan harus digunakan'


Jawatankuasa Perunding Hukum Syara' (Fatwa) telah membincangkan perkara di atas dengan penuh teliti mengikut hukum yang muktabar di dalam Islam dan mengambil keputusan seperti berikut:

Setelah dlbincangkan mesyuarat bersetuju dengan keputusan Fatwa kali kedua tahun 1986 bilangan 5.3 yang berbunyi:

"Majlis Fatwa memutuskan bahawa hukumnya harus (boleh) memindahkan kubur orang Islam yang terlibat dari tanah perkuburan tersebut ke tanah perkuburan yang lain untuk pembesaran jalan dengan syarat jika mayat-mayat dalarn kubur yang hendak dipindahkan itu sudah hancur sama sekali, jika sekiranya mayat-mayat yang terlibat belum hancur jasadnya, maka hukumnya haram menggali dan memindahkan ke tempat lainnya".


Mesyuarat Jawatankuasa Perunding Hukum Syara' (Fatwa) Negeri Selangor yang bersidang pada 25 November 1989 telah membincangkan mengenai Hukum Memusnahkan Al-Quran Yang Salah Cetak. Mesyuarat telah memutuskan bahawa
harus
 membakar Al-Quran yang salah cetak bagi maksud memelihara dan debunya hendaklah ditanam.


Mesyuarat Jawatankuasa Perunding Hukum Syara'(Fatwa) yang bersidang pada 17 Januari 1989 telah membincangkan mengenai Masalah Masa Pekerja-Pekerja Kilang Menunaikan Sembahyang Jumaat. Mesyuarat memutuskan bahawa setiap yang meninggalkan sembahyang. Jumaat tanpa uzur Syar'ei adalah berdosa. Meletakkan arahan majikan untuk bekerja shif sehingga meninggalkan sembahyang Jumaat tidak termasuk di dalam istilah uzur syar'e. Oleh yang demikian, amalan yang dilaksanakan oleh Syarikat Atcomm Sdn.Bhd adalah
bercanggah
 dengan hukum Islam.


Jawatankuasa Perunding Hukum Syara' (Fatwa) telah membincangkan perkara di atas dengan penuh teliti mengikut hukum yang muktabar di dalam Islam dan keputusannya adalah seperti berikut:

"Ahli Mesyuarat bersepakat masalah tersebut dimajukan kepada Fatwa Kebangsaan kerana ianya melibatkan masalah Negara."


Jawatankuasa Perunding Hukum Syara' (Fatwa) telah membincangkan perkara di atas dengan penuh teliti mengikut hukum yang muktabar di dalam Islam dan mengambil keputusan adalah seperti berikut:

"Mengenai wasiat arwah Maimon binti Mohd Nur yang telah menyerahkan semua hartanya kepada anak-anak saudaranya yang perempuan, sedangkan mereka itu "Zawil Arham", ahli mesyuarat mendapati bahawa ia hanya menyebut mengaku menerima dan tidak menyerahkan hartanya kepada waris dan surat daripada peguam Khairuddin dan rakan-rakan didapati bukanlah surat wasiat seperti mana yang didakwa olehnya, setelah diteliti oleh ahli mesyuarat.

Oleh yang demikian wasiat harta daripada Maimon binti Mohd Nur tidak boleh diterima oleh warisnya dan kembali kepada hak Baitulmal".


1. Jawatankuasa Perunding Hukum Syara' (Fatwa) telah membincangkan perkara di atas dengan penuh teliti mengikut hukum yang muktabar di dalam Islam.

2. Perkahwinan mak nyah selepas ditukar jantina kepada perempuan adalah tidak sah kerana ia pada hakikatnya adalah lelaki, di antara syarat-syarat sah kahwin mestilah keadaan isteri itu perempuan secara yakin.

3. Perkahwinan mak nyah dengan lelaki dikira haram kerana bertentangan dengan syariat Islam dan bid'ah. Sabda Rasulullah S.A.W.

Maksudnya :

Dan hendaklah kamu jauhkan dari perkara rekaan. kerana tiap tiap perkara yang diada-adakan/ direka itu adalaah sesat.


Jawatankuasa Perunding Hukum Syara' (Fatwa) telah membincangkan perkara di atas dengan penuh teliti mengikut hukum yang muktabar di dalam Islam dan keputusannya adalah seperti berikut :

" Setelah dibincangkan daripada tujuan-tujuan tersebut, la didapati adalah bertentangan dengan majoriti dasar dan matlamat Jabatan dan mengikut Enakmen Jabatan Agama Islam Selangor, antaranya :

1. Mengamalkan Mazhab Syiah di kalangan penduduk Malaysia;

2. Dalam tujuan yang kedua (2.3) bertentangan dengan Enakmen Pentadbiran perundangan Islam Selangor 1989 Seksyen 56 - 65;

3. Dalam tujuan yang kedua (2.4) bertentangan dengan Undang-undang Keluarga Islam 1984 mengenai perkahwinan.

4. Dalam tujuan yang kedua (2.5) bertentangan dengan pelajaran Agama Islam Selangor pada masa ini yang berdasarkan kepada Mazhab Syafie, tetapi mereka akan menyerapkan pengajaran mengikut pemahaman Syiah Imamiyah.

Berdasarkan kepada sebab-sebab yang disebutkan di atas mesyuarat mengambil keputusan tidak bersetuju persatuan tersebut didaftarkan. Walau bagaimana pun, sebelum jawapan diberikan kepada pihak Pejabat Pendaftar Pertubuhan, ia hendaklah terlebih dahulu dimaklumkan kepada Majlis Agama Islam Selangor "


Jawatankuasa perunding Hukum Syara' (Fatwa) telah membincangkan perkara di atas dengan penuh teliti mengikut hukum yang muktabar di dalam Islam dan keputusannya adalah seperti berikut:

1. Tajuk borang mewakafkan tanah kepada Majlis Agama Islam Selangor yang ada sekarang hendaklah dibetulkan.

Daripada:

"BORANG PERMOHONAN MEWAKAFKAN TANAH/HASIL KHAZANAH KEPADA MAJLIS AGAMA ISLAM SELANGOR (WAKIL AMANAH)"

Kepada:

"BORANG PERMOHONAN MEWAKAFKAN TANAH KHAZANAH KEPADA MAJLIS AGAMA ISLAM SELANGOR (WAKIL AMANAH)".

2. Setiap orang yang mewakafkan tanah hendaklah mengikut syarat rukun wakaf seperti di bawah ini:

2.1. Rukun wakaf 4 perkara:

Pertama: Orang yang mewakafkan

Kedua: Orang yang menerima wakaf

Ketiga: Barang yang diwakafkan

Keempat: Sighah lafaz

2.2. Syarat orang yang mewakafkan hendaklah ia ahli Tabarru' (ahli yang boleh buat kebajikan maka tidak sah wakaf orang gila dan kanak-kanak dan orang yang dipaksa dan orang yang kena tahan hartanya (Mahjur 'Alaihi) dan hamba mukatab.

2.3. Syarat orang yang menerima wakaf jika orang itu tertentu hendaklah ia boleh memilikinya bagi benda yang diwakafkan ketika diwakafkan maka tidak sahlah mewakafkan kepada anak yang di dalam perut kerana tidak sah memilikinya dan tidak sah mewakafkan hamba yang Islam atau Quran kepada orang kafir.

2.4. Syarat barang yang diwakafkan hendaklah adalah barang yang tertentu itu dimiliki.

2.5. Syarat sighah hendaklah lafaz yang memberi ketahui dengan yang dikehendaki itu jelas lagi terang contohnya seperti aku wakafkan benda ini untuk ini.

2.6. Jika tanah itu milik kerajaan (tanah kerajaan) maka DYMM Sultan yang wajib melafazkan wakaf atau wakilnya iaitu:

1. YAB Menteri Besar

2. YB Setiausaha Kerajaan Negeri

3. YB Ahli EXCO Kerajaan Negeri

4. Yang Berusaha Pegawai Daerah

5. SS Tuan Pengarah JAIS

6. AF Tuan Kadi Daerah/Kawasan

7. YDH Orang Besar Daerah berkenaan.

2.7. Jika tanah itu milik perseorangan maka orang itu sendiri yang wajib melafazkan wakaf atau wakilnya.

2.8. Manakala penerima wakaf tidak wajib melafazkan kabul cuma sunat sahaja.


Ahli Jawatankuasa Perunding Hukum Syara' (Fatwa) Negeri Selangor dalam persidangannya yang bertarikh 21 Jun 1999 telah ah membincangkan perkara di atas dan keputusannya adalah seperti berikut:

'Bahawasanya Jawatankuasa Fatwa kali ke 2/99 telah sebulat suara bersetuju bagi Pusat Zakat Selangor untuk mewujudkan kad ahli zakat kepada pembayar zakat'.


Ahli Jawatankuasa Perunding Hukum Syara (Fatwa) telah membincangkan dengan penuh teliti dan panjang lebar dan mengambil keputusan seperti berikut:

"Bahawa pada prinsipnya, orang Islam boleh melibatkan diri dalam jual beli saham, kerana ia tidak bercanggah dengan syarat jual beli dalam Islam, walau bagaimanapun pelaburan atau perniagaan syarikat saham tersebut adalah daripada barangan yang halal."


Jawatankuasa Perunding Hukum Syara' (Fatwa) telah membincangkan perkara di atas dengan penuh teliti mengikut hukum yang muktabar didalam Islam.

Keputusannya adalah seperti berikut :

"Dengan ini, Jawatankuasa Perunding Hukum Syara' (Fatwa) Negeri Selangor yang bersidang pada 24 Zulhijjah 1413H bersamaan 15 Jun 1993 telah membincangkan dengan panjang lebar. Setelah meneliti ke atas siasatan dan laporan mengenainya dan juga taklimat oleh Prof Dato' Dr. Khairuddin bin Yusuf yang membuat pembedahan ke atasnya dengan sebulat suara ahli yang hadir bersetuju bahawa pernikahan Noranizah bte Mohd Yusuf dengan Richand bin Badry adalah
 tidak sah
 dan penukaran jantina Noranizah adalah
HARAM.

ALASANNYA bahawa Noranizah adalah berasal daripada seorang lelaki yang mempunyai satu alat jantina sahaja yang bersifat sebagai Transeksual (mempunyai perasaan perempuan tetapi fizikalnya adalah seorang lelaki. Beliau juga tidak mempunyai sifat-sifat kewanitaan yang lain seperti tidak ada haid dan tidak ada rahim.

Jawatankuasa perunding Hukum Syara' (Fatwa) juga membuat keputusan supaya Noranizah
difaraqkan/dipisahkan
 pernikahannya dengan Richand bin Badry kerana tidak sah seperti yang disebutkan di atas dengan segera.


1. Jawatankuasa Perunding Hukum Syara' (Fatwa) telah membincangkan perkara di atas dengan penuh teliti mengikut hukum yang muktabar didalam Islam.

2. Penukaran jantina mak nyah kepada perempuan melalui pembedahan adalah terang bertentangan dengan Islam kerana Allah melarang mengubahkan kejadiannya. Sepertimana Firman Allah Taala di dalam surah An-Nisa' ayat 119.


Jawatankuasa Perunding Hukum Syara' (Fatwa) telah membincangkan perkara di atas dengan penuh teliti mengikut hukum yang muktabar di dalam Islam, keputusannya adalah seperti berikut:

"Semua ahli Jawatankuasa mengambil bahagian bagi membincangkan perkara di atas dan membincangkan dari segala aspek, bahawa penukaran jantina daripada lelaki kepada wanita adalah
 HARAM
dan permohonan untuk bernikah tidak dapat diberi kebenaran, walaupun telah berubah dari segi fizikalnya dengan melalui pembedahan sebagaimana yang beliau dakwa, ini kerana seorang yang asalnya lelaki telah dijadikan oleh Allah tidak akan berubah dari sifat-sifat kelelakiannya, walaupun ia cuba berusaha mengubahnya".


Jawatankuasa Perunding Hukum Syara' (Fatwa) telah membincangkan perkara tersebut di atas dengan penuh teliti mengikut hukum yang muktabar di dalam Islam serta berpandukan taklimat yang oleh Dr. Khairuddin berkenaan rokok.

2.2. Maka Jawatankuasa perunding Hukum Syara' telah membuat keputusan seperti berikut :

2. 2. 1. " HUKUM MENGHISAP ROKOK "

Hukum menghisap rokok adalah MAKRUH mengikut Mazhab kita Syafieah,

Tersebut dalam kitab "Yasalunaka Fiddin Wal Hayah"

Maksudnya :

Apabila adalah ulama' fikah bersalah-salahan pendapat mengenai hukum menghlsap rokok, maka kata setengah ulama' hukumnya harus, kerana mengikut kaedah: asal pada segala perkara hukumnya harus, kata setengah ulama' hukumnya makruh kerana cemarnya dan kata setengah ulama' pula hukumnya haram kerana bahayanya, maka sekurang-kurang alasan mereka iaitu menghisap rokok adalah merupakan pembaziran harta pada perkara yang tidak ada faedah.

Dan bahawasanya menghisap rokok, selain daripada alas an alasan yang tersebut tadi, menyebabkan busuk bau mulut dan dari kerana itulah datang dalam mazhab Syafie bahawa menghisap rokok hukumnya Makruh, kerana pada rokok terbit bau busuk yang boleh dibenci oleh orang lain, sedangkan di masjid orangramai bercampur gaul dan duduk berhimpit-himpit lazimnya.

2.2.2. " HUKUM MENGHISAP ROKOK DI DALAM MASJID "

Hukum menghisap rokok di dalam masjid adalah HARAM Hukum ini dibuktikan dengan Nasnya iaitu :

Maksudnya :

Dan sesungguhnya telah meriwayatkan oleh Imam Bukhari daripada Jabir bin Abdullah R.A. bahawasanya Rasulullah S.A.W. telah bersabda: Barang siapa makan bawang merah atau bawang putih atau kucai. Maka janganlah ia menghampiri masjid kami, kerana bahawasenya malaikat merasa benci dengan apa yang dibenci, oleh manusia, dan sesungguhnya ulama' fikah telah mengqiaskan rokok dengan benda-benda yang berbau busuk ini, kerana ada persamaan elah (sebab) pada benda-benda yang tersebut ini.

2. 2 . 3 . " HUKUM MENGHISAP ROKOK SEMASA MEMBACA AL-QURAN "

Hukumnya adalah HARAM. Hukum ini diputuskan dengan berlandaskan nasnya seperti berikut

Ertinya :

Dan sesungguhnya adalah munasabah bahawa kita menyebutkan akan kata-kata yang mengandungi amaran yang telah diperkatakan oleh yang diambil daripada gurunya mengenai menghisap rokok duduk membaca Al-Quran, iaitu sikap kita di dalam memuliakan dan membesarkan Allah, maka iaitu haram menghisap rokok dalam majlis Al-Quram dan tidak ada wajah bagi kaul mengatakan makruh.

2.2.4. "HUKUM MENGHISAP ROKOK YANG BOLEH MENDATANGKAN MUDHARAT "

Hukumnya adalah HARAM : hukum ini diputuskan berdasarkan beberapa nas-nas yang dinyatakan di bawah iaitu :

Firman Allah Taala :

Ertinya :

Dan setiap keburukan yang menimpa kamu itu ialah dibuat oleh tangan kamu sendiri.

Firman Allah Taala :

Maksudnya :

Dan janganlah kamu sengaja mencampakkan diri kamu ke dalam bahaya kebinasaan.

Prof Dr. Ahmad Shalibi dalam bukunya bertajuk :

"Kehidupan Sosial Dalaam pemikiran Islam" ada menyebutkan" mengenai peringkat HARAM bagi seseorang itu merokok. Beliau dalam pandangannya memetik pendapat Sheikh Mahmud sebagai berkata Ulama-ulama ada mengharamkannya dan ada yang memakruhkannya disebabkan la boleh mengganggu kesihatan penghisapannya makan dan mendedahkan anggota jasmani kepada kerosakan.

Prof Dr. Ahmad Shalibi menyebutkan juga pandangan bekas Mufti Mesir yang menyatakan "Menurut pendangan hukum : andainya terdapat bahaya, samada banyak atau sedikit dari penghisapan apa sahaja. umpamanya boleh merosakkan perasaan dan menghilangkan wang dengan sia-sia, maka hukumnya berpindah daripada halal kepada makruh atau haram menurut qadar bahaya dan tempohnya "


Setelah dibincangkan dengan panjang lebar bahawa semua ahli mesyuarat telah bersetuju meminda Kriteria Imkani Rukyah yang diamalkan sebelum ianya dipinda kepada kriteria yang baru iaitu Hilal boleh dianggap kelihatan apabila kiraan (hisab) memenuhi salah satu daripada berikut:

Ketika matahari terbenam ketinggian bulan (hilal) tidak kurang daripada 2 darjah dan jarak lengkung keduanya tidak kurang daripada 3 darjah.

Ketika bulan terbenam umurnya tidak kurang daripada 8 jam selepas waktu Ijtima' berlaku.


Jawatankuasa Perunding Hukum Syara' (Fatwa) telah membincangkan perkara di atas dengan penuh teliti berdasarkan nas yang muktabar dan mengambil keputusan seperti berikut:

"Wang tabung masjid daripada hasil derma am orang ramai adalah diutamakan penggunaan wangnya kepada aktiviti-aktiviti kebajikan masjid yang berkenaan itu, tetapi jika sekiranya wang itu berlebihan daripada keperluan masjid itu, maka bolehlah digunakan untuk aktiviti-aktiviti lain seperti membuat sekolah, surau dan sebagainya.


1. Perbahasan ini merujuk kepada surat AF Tuan Kadi Hulu Langat bertarikh 8/9/1990 di mana dalam siasatan beliau sembahyang jumaat di Masjid tersebut tidak cukup 40 orang yang bermastautin. Beliau juga merujuk fatwa AI-Ehsaniah nombor 23 yang berbunyi "Adalah tidak sah sembahyang jumaat dengan kurang daripada 40 orang menurut qaul muktamad dalam Mazhab Syafie".

2. Setelah perbincangan dilakukan keputusannya adalah seperti berikut:

"Jawatankuasa Perunding Hukum Syara' (Fatwa) Negeri Selangor mengambil keputusan bahawa sembahyang Jumaat di Pusat Latihan BeIia Dusun Tua harus diadakan bertaqlik (bersandar) kepada Mazhab Hanafi dengan alasan seperti berikut:

1. Mengikut Mazhab Hanafi syarat sah jumaat itu memadai empat orang termasuk Imam.

2. Oleh kerana terdapat ramai orang Islam yang mukallaf tinggal di kawasan tersebut yang mana mereka itu cukup syarat bagi mendirikan sembahyang jumaat mengikut hukum syara' walaupun tidak bermastautin.

3. Dilihat dari zaman kemajuan masa kini dan perkembangan Islam terutama di kawasan tersebut ada kegigihan pelatih dan kakitangan yang mengerjakan ibadah sembahyang jumaat adalah satu kebaikan yang sangat disanjung tinggi oleh Islam.

4. Pihak Pusat Latihan Belia Dusun Tua menghadapi kesukaran untuk membawa pelatih yang begitu ramai iaitu kira-kira 500 orang ke masjid yang berhampiran lebih kurang 2 kilometer.

5. Pusat Latihan Belia telah memberikan kemudahan yang baik bagi mengadakan sembahayang jumaat di tempat tersebut dan mengadakan pegawai-pegawai seperti Imam, Bilal dan Siak.

Keputusan Fatwa ini dibuat adalah berdasarkan kepada masalah yang dihadapi oleh Pusat Latihan Belia Dusun Tua sahaja dan tidak mengenepikan keputusan fatwa yang lalu atau pendapat-pendapat qaul yang muktabar".


Jawatankuasa Perunding Hukum Syara' (Fatwa) telah membahaskan dengan panjang lebar mengenai kesalahan-kesalahan tersebut dan dengan persetujuan semua ahli yang hadir jawatankuasa mengambil keputusan memfatwakan:

"Bahawasanya Haji Khahar bin Haji Ahmad Jalal telah membawa ajaran ilmu salah kerana telah menyeleweng daripada akidah dan hukum syariat Islamiyah yang sebenar dan telah membuat penghinaan kepada para ulama' yang muktabar."


1. Mesyuarat Jawatankuasa Perunding Hukum Syara' (FATWA) Negeri Selangor telah bersetuju memutuskan bahawa :

i. 'Lembaga Hasil Dalam Negeri hendaklah melantik pegawai-pegawai beragama Islam sebagai amil bagi menguruskan zakat gaji dan pendapatan. Sementara urusan yang tidak berkaitan dengan zakat secara langsung seperti kerani, pemandu dan sebagainya boleh dilantik dikalangan orang bukan Islam.'

ii. Boleh melantik wanita Islam sebagai amil di Lembaga Hasil Dalam Negeri (LHDN)


Mesyuarat Jawatankuasa Perunding Hukum Syara' (Fatwa) Negeri Selangor yang bersidang pada 6 March 1989 bersamaan 28 Rejab 1409 telah membincangkan mengenai Bermain Kompang Di Dalam Masjid Atau Surau.

Mesyuarat memutuskan bahawa
tidak harus
 bermain atau belajar bermain kompang di Surau atau di Masjid kecuali untuk maksud memasyhurkan pernikahan seperti yang dinyatakan dalam Hadith Rasulullah Daripada Aisyah katanya; telah bersabda Rasulullah S.A.W., masyhurkan olehmu ini nikah dan jadikan olehmu sekalian akan dia dalam Masjid-masjid dan pukul olehmu sekalian atasnya dengan rebana".


1. Jawatankuasa Perunding Hukum Syara' (Fatwa) telah membincangkan perkara di atas dengan penuh teliti mengikut hukum yang muktabar di dalam Islam. Keputusannya adalah seperti berikut:

1.1. Adakah Halal atau Haram memakan wang daripada insuran nyawa seperti koperasi insuran MCIS dan bolehkah wang itu digunakan untuk upah Haji si mati.

Keputusannya:

Hukum memakan wang daripada insuran nyawa seperti insuran MCIS adalah HARAM dan tidak boleh juga digunakan untuk mengupah kepada haji si mati kerana koperasi insuran tersebut mengamalkan kegiatan yang bertentangan dengan hukum syara'.

1.2. Adakah wang insuran di atas di kira pesaka (sekiranya pemegang polisi itu meninggal dunia)

Keputusannya:

Wang yang didapati daripada insuran di atas setelah pemegang polisi itu meninggal dunia hukumnya adalah tidak menjadi harta pesaka, kecuali wang pendahuluan atau wang yang dibayar oleh si mati pada tiap-tiap bulan itu.

1.3. Bapa Saudara saya telah meninggal dunia dan meninggalkan sedikit wang dan wang itu dilantik saya sebagai penamanya sedangkan beliau masih ada adik beradik lagi, bolehkah saya ambil wang itu jadi hak saya seorang sahaja.

Keputusannya:

Jika sekiranya penama itu seorang ahli waris si mati, maka harta si mati itu hendaklah dibahagi mengikut kiraan faraid dan jika penama itu bukan ahli waris, maka ia mendapat 1/3 (sepertiga) iaitu sebagai wasiat si mati.


Jawatankuasa Perunding Hukum Syara' (Fatwa) telah membincangkan perkara di atas dengan penuh teliti mengikut hukurn yang muktabar didalarn Islam dan mengambil keputusan seperti berikut:

"Bahawa dengan ini Jawatankuasa perunding Hukum Syara' (Fatwa) Negeri Selangor yang bersidang pada Hari Selasa, 24 Zulhijjah 1413H bersarnaan dengan 15 Jun 1993 telah membincangkan dengan panjang lebar hasil siasatan tariqat tersebut sebulat suara ahli yang hadir bersetuju:

Bahawa ajaran Tariqat Tujuh yang dibawa oleh Hamzah bin Embi dan pengikutnya adalah menyeleweng daripada ajaran Islam yang sebenar dan pengajaran ilmu tauhidnya juga bercanggah dengan ilmu tauhid ahli Sunnah Wal-Jarnaah.

Alasannya ialah:

i. Guru Tariqat (Hamzah bin Embi) mengakui telah mendapat beberapa keistimewaan dari Allah dan boleh melihat alam ghaib (Kasyaf).

ii. Membaca dua kalimah syahadah semasa bai'ah tidak boleh putus, jika putus bererti memisahkan zat Muhammad dengan zat Allah kerana zat Allah dan Muhammad itu satu.

iii. Dalam zikir yang keenam selawatnya sangat meragukan di mana zat Muhammad disamakan sifat ketuhanan.

iv. Membuat rajah-rajah kajian ilmu tauhid yang tidak ada dalam penafsiran para Ulama' tauhid ahli sunnah Wal Jamaah

v. Guru tariqat (Hamzah bin Embi tidak menunaikan sembahyang Jumaat kerana beranggapan dirinya lebih tinggi martabatnya daripada imam yang ada.

vi. Tempat bersuluk tidak boleh dikosongkan (ada penunggu) mereka boleh dikecualikan sembahayang Jumaat.

Oleh itu sesiapa yang mempelajari dan mengamalkan hendaklah ditinggalkan dan bertaubat kembali kepada ajaran Islam yang sebenar.


Jawatankuasa Perunding Hukum Syara' (Fatwa) telah membincangkan perkara di atas dengan penuh teliti dan memutuskan bahawa perkara ini perlulah dirujuk kepada DYMM Sultan Selangor, sebagai ketua agama di Negeri Selangor.

Merujuk kepada surat daripada Setiausaha Sulit Kepada DYMM Sultan Selangor dalam bilangan (25) dIm Pej. DYMM SuI. Sel 11/78 Bhg V bertarikh 5 Februari 1993 mengatakan bahawa tempat letak kereta tingkat bawah Bangunan Masjid Sultan Salahuddin Abdul Aziz Shah (Masjid Negeri) adalah sebagai Masjid dan sah untuk beriktikaf.

Oleh itu, Jawatankuasa Perunding Hukum Syara' (Fatwa) memutuskan bahawa tempat letak kereta tingkat bawah Bangunan Masjid Sultan Salahuddin Abdul Aziz Shah (Masjid Negeri) di kira sebagai Masjid dan sah untuk beriktikaf.


Jawatankuasa perundingan Hukum Syara' (Fatwa) telah membincangkan perkara di atas dengan penuh teliti serta mengikut hukum yang muktabar dan membuat keputusan sepertI berikut:

"Berdasarkan keterangan di atas, ahli mesyuarat memutuskan bahawa pernikahan Y.A.B. Tan Sri Dato' Haji Muhammad bin Haji Muhd Taib dengan Y.A.M. Tengku Zahariah binti Sultan Salahuddin Abdul Aziz Shah pada 17 Julai 1987 di Takbai, Thailand adalah sah di sisi syara', kerana pernikahan tersebut:

1. Dihadiri oleh pengantin lelaki dan perempuan.

2. Imam yang mengakadnikahkan nikah mempunyai kuasa.

3. Disaksikan oleh dua orang saksi.

4. Mengikut syarat-syarat dan rukun nikah


Jawatankuasa Perunding Hukum Syara (Fatwa) telah membincangkan perkara di atas dengan penuh teliti serta mengikut hukum yang muktabar dan mengambil keputusan sepertI berikut:

"Mesyuarat Jawatankuasa Perunding Hukum Syara' (Fatwa) Negeri Selangor Darul Ehsan yang diadakan pada 26 Rabiul Akhir 1414 bersamaan 12 Oktober 1993 setelah mendengar taklimat/ penerangan yang diberikan oleh pengerusinya: Tuan Haji Zainal bin Sidek dan dibantu oleh Setiausaha Kehormat: Tuan Haji Baharain bin Mohd Lazim mengenai perkara di atas.

Maka Jawatankuasa (ahli yang hadir) menimbangkan dengan sewajarnya bahawa harta dan wang yang dipunyai oleh "Persekutuan Guru-guru Melayu Selangor" dahulu yang dipindah kepada "Koperasi Serbaguna Pegemas Berhad" adalah
sah dan halal
 digunakan kerana harta dan wang itu diperolehi daripada yuran-yuran ahli-ahli persatuan dan derma kebajikan sahaja.

Mengenai pengeluaran zakatnya, berdasarkan kepada keterangan yang diberikan dan juga hukum syara', apabila harta itu cukup syarat dan rukunnya, maka ia wajib dikeluarkan zakatnya, oleh itu koperasi ini tidak terkecuali daripada mengeluarkan zakatnya, mengikut zakat harta iaitu dengan 2.5 peratus.

Sehubungan dengan itu juga, Jawatankuasa ini ingin menasihatkan supaya peraturan/ undang-undang koperasi diubah sesuai mengikut hukum syarak, terutamanya dalam masalah penama kepada ahli atau harta pesaka".


1. Jawatankuasa Perunding Hukum Syara. (Fatwa) telah membincangkan perkara di atas dengan penuh teliti mengikut hukum yang muktabar di dalam Islam.

2. Mesyuarat Jawatankuasa Perunding Agama Islam yang telah diadakan pada 23 Mei 1991 dengan sebulat suara mengambil keputusan adalah seperti berikut :

" 2.1. Bahawa Khairil Albrecht bin Abdullah yang menukar agamanya kepada Kristian melalui surat sumpah pada 18 November 1988 dihadapan K. Satihaseelan P.P.N. (pesuruh Jaya Sumpah Kuala Lumpur) dan pengistiharan akhbar adalah tidak sah, dan begitu juga iklan surat khabar tidak boleh diterima kerana ia tidak ada yang khusus dan di dalam hukum Syara' penyaksian sumpah disaksikan oleh orang bukan Islam adalah tidak sah.

Oleh itu, Khairil Albrecht bin Abdullah semasa matinya masih lagi memegang kad Islam yang dikeluarkan oleh PERKIM No. D 0012/86 sebagai orang Islam yang sah seperti mana yang didaftarkan.

2.2. Wasiat yang dibuat oleh simati dikira sah oleh hukum Syara',

Ertinya :

" Sah wasiat daripada orang Islam dan yang bukan Islam, kerana

wasiat itu adalah satu jenis kebajikan, dan ia perkara yang disukai (digalakkan) dalam sekelian agama, dan harus hukumnya sebagaimana yang telah kami terangkan dahulu wasiat orang Islam kepada orang kafir dan wasiat orang kafir kepada Islam ".

3. Wasiatnya di kira sah tetapi yang harus (boleh) diberikan hartanya kepada orang yang wasiatnya itu tidak boleh lebih daripada 1/3 (satu pertiga) dari harta yang ditinggalkan dan baki lagi hendaklah diserahkan kepada Baitulmal

Ertinya :

" Maka apabila tidak didapati seorang pun daripada waris pada darjat dan susunan yang telah kami sebutkan, maka hendaklah diberikan harta peninggalan itu dalam khazanah ammah bagi orang Islam ertinya dalam Baitulmal orang Islam :.


Mesyuarat Jawatankuasa Perunding Hukum Syara' (FATWA) Negeri Selangor telah membuat keputusan bahawa hukum pembayaran zakat melalui perkhidmatan Maybank2U (INTERNET) adalah harus.

Kaedah pembayaran zakat dengan cara ini adalah terhad kerana zakat harta sahaja tidak termasuk zakat fitrah.

Mesyuarat Jawatankuasa Perunding Hukum Syara' (FATWA) Negeri Selangor juga memutuskan bahawa pihak Maybank yang menjalankan perkhidmatan Maybank2U (INTERNET) tidak dikira sebagai amil zakat.


Dakwaan yang menyatakan tidak wujud perbezaan, hanya satu dakwaan yang tidak dapat dibuktikan. Dakwaan itu mungkin dikeluarkan secara rambang tanpa dibuat kajian secara lebih telus dan adil. Mungkin terbit dari operasi perbankan secara Islam mengambil untung pada kadar 8% disamakan dengan pengambilan kadar faedah 8% atau 9% atau 10% oleh pihak Bank Konvensional. Tetapi pihak yang mendakwa itu patut membuat kira-kira yang tepat bagi menunjukkan perbezaan sebenar.
Kadar keuntungan 8% yang diambil oleh perbankan secara Islam adalah salah satu tujuannya untuk membeli pulangan kepada pendeposit atau pelanggan dengan kadar yang agak tinggi.Kalau rendah keuntungan yang diambil, maka rendah pula keuntungan yang diberikan kepada pelanggan. Satu perkara lagi, oleh kerana perbankan secara Islam masih tunduk dibawah Bank Negara Malaysia, satu realiti yang perlu diambil kira.


Perbezaan Sistem Perbankan secara Islam dengan Sistem Perbankan Konvensional boleh dilihat kepada konsep dan operasi.
Konsep Perbankan Islam muamalatnya tanpa riba, amalan ini sudah tentu direstui Islam. Manakala operasi, kita dapati pihak bank dan pelanggan melakukan akad berdasarkan kepada perkongsian untung dan rugi, iaitu sama-sama menerima keuntungan mengikut pembahagian peratus yang telah disepakati, dan kalau berlaku kerugian, sama-sam memikulnya. Kadar pemberian untung meningkat mengikut pertambahan jumlah keuntungan yang diperolehi.
Sistem konvensional tidak demikian, baik dilihat dari segi konsep mahu pun dari sudut operasi. Sistem ini, kebanyakan muamalatnya dijalankan secara riba. Faedah atau bunga telah ditetapkan semasa akad tanpa melihat kepada keuntungan atau kerugian. Peratus bunga atau faedahnya berdasarkan kepada jumlah modal yang terlibat. Faedah tetap tanpa mengambil kira untung atau rugi.
Kadar bayaran faedah kepada pelanggan tidak bertambah walaupun bank mendapat keuntungan berlipat ganda.


Kewujudan Sistem Perbankan Islam dinegara ini adalah satu alternatif kepada umat Islam, dan rakyat negara ini dapat berurusniaga dan bermuamalat dari sudut kewangan mengikut dasar yang tidak berlawanan dengan hukum Islam. Kalau terdapat kelemahan dari segi operasi, hal tersebut boleh diperkemaskan dari semasa ke semasa.
Bagi saya, sistem yang diperkenalkan ini telah menampakkan perkembangan yang positif. Kalau diperingkat awal, hanya Bank Islam sahaja yang menawarkan sistem yang sedemikian rupa, tetapi kini sistem ini telah diterimapakai oleh beberapa institusi kewangan lain, ini adalah perkembangan yang baik untuk institusi kewangan yang berbentuk islamik itu terjun dalam arus perdana.


Mesyuarat Jawatankuasa Perunding Hukum Syara' Negeri Selangor sebulat suara memutuskan bahawa agar pihak Jawatankuasa Masjid mengadakan perbincangan dengan pihak JKR untuk membuat satu plan yang boleh memasukkan semaksimum mungkin tanah wakaf yang asal untuk memelihara konsep wakaf yang sebenar.

'Jawatankuasa Perunding Hukum Syara'(FATWA) telah membincangkan perkara di atas dengan penuh teliti maka dibolehkan membina masjid baru Kampung Pandamar dengan memasukkan semaksimum yang mungkin tanah wakaf yang asal'.


Jawatankuasa Perunding Hukum Syara' Negeri Selangor telah membuat keputusan mengekalkan status tanah tersebut sebagai tanah wakaf dengan memberi pilihan seperti berikut:-

a) Hendaklah dibina masjid sebagaimana yang dikehendaki oleh orang yang mewakafkannya.

b) Hendaklah dibina masjid dan rumah kakitangan masjid sebagaimana yang diwartakan oleh Kerajaan Negeri Selangor.

c) Mengekalkan status tanah wakaf dengan membina masjid dan bangunan kediaman untuk disewakan. Bangunan kediaman ini tidak boleh dijual. Segala hasilnya menjadi milik kepada pemegang amanah iaitu MAIS untuk tujuan wakaf sahaja.

d) MAIS perlu membentuk satu jawatankuasa khas untuk menyelia pelaksanaan aktiviti di bangunan tersebut dengan perlaksanaanya tidak bercanggah dengan hukum syara'.


Soalan yang dikemukakan terlalu umum tidak diperincikan maka jawapan juga berbentuk umum.
Terdapat beberapa hadis mengenai mengukir, melukis membuat gambar atau patung. Daripada hadis-hadis tersebut Ulamak berpendapat bahawa melukis, mengukir atau membuat apa sahaja objek yang mempunyai nyawa seperti manusia, haiwan yang berlembaga, berbentuk cukup anggota hidupnya adalah haram. Sebaliknya iaitu apabila tidak lengkap anggota hidupnya tidaklah menjadi haram. Dalam hal ini dikecualikan objek yang dijadikan untuk permainan kanak-kanak.


Mesyuarat Jawatankuasa Perunding Hukum Syara' Negeri Selangor sebulat suara memutuskan tanah wakaf yang sedia ada bagi mendirikan Sekolah Rendah Agama di Batu 4, Jalan Kapar Klang.

Walaubagaimanapun Ahli-ahli Mesyuarat telah menasihatkan agar kedua-dua pihak mengadakan perbincangan sekiranya ada sebarang tuntutan atau bayaran yang hendak dikenakan kepada pihak sekolah sebagai sumber kewangan untuk dimasukkan ke dalam Tabung Masjid.

Jawatankuasa Perunding Hukum Syara' (FATWA) telah membincangkan perkara di atas dengan penuh teliti maka dibolehkan menggunakan tanah wakaf untuk mendirikan Sekolah Rendah Agama Batu 4, Jalan Kapar Klang.


2.PERBINCANGAN DAN KEPUTUSAN

2.1 Bayi Tabung Uji

Benih suami isteri HARUS dikandungkan oleh isteri sendiri sekiranya suami masih hidup. Benih suami isteri HARAM dikandungkan oleh wanita lain. Benih suami isteri yang telah ditabung ujikan HARAM dimasukkan kedalam rahim isteri sekiranya suami telah meninggal dunia terlebih dahulu kerana perbuatan ini boleh membawa kepada fitnah. HARUS menghapuskan telur-telur yang telah disenyawakan di dalam tabung uji dengan menyelamatkan satu telur sahaja, untuk dikandungkan kerana telur-telur tersebut masih belum bernyawa.

2.2 Gugur Kandungan

Anak yang dikandung yang berkemungkinan cacat HARUS digugurkan atas nasihat doktor pakar. Sekiranya sudah bernyawa, hukumnya HARAM digugurkan.

2.3 Merawat Benih

Benih yang dikenal pasti oleh doktor pakar sebagai cacat/down syndrome HARUS dirawat oleh doktor supaya bila lahir menjadi anak yang normal.

2.4 HARUS menghentikan kelahiran anak yang jika dilahirkan didapati cacat yang tidak boleh berfungsi sebagai manusia biasa.

2.5 HARUS memakan ubat yang mengeluarkan banyak telur untuk kesuburan sekiranya tidak menjejaskan kesihatan.

2.6 Masalah Merancang Keluarga

HARUS memakan pil perancang keluarga sekiranya tidak menjejaskan kesihatan serta dipersetujui suami isteri.

HARUS mengikat rahim sekirannya dalam keadaan darurat. HARAM memotong rahim kecuali dalam keadaan darurat atas nasihat doktor pakar.

HARUS meletakkan IUD dalam rahim sekiranya dipersetujui suami isteri.

2.7 Perempuan yang baru dirogol HARUS mendapatkan ubat pencegah hamil bagi menjaga maruah wanita tersebut.

2.8 Bagi ibu yang mengandung yang didapati kandungannya itu boleh membahayakan kesihatan dirinya setelah mendapat pengesahan daripada doktor pakar, HARUS menggugurkan kandungannya bagi menyelamatkan si ibu.

2.9 Rawatan Bagi Penggantian Hormon

HARUS menerima rawatan penggantian hormon bagi wanita yang telah monopouse untuk kesejahteraan keluarga.

2.10 HARAM melakukan mercy killing/ pembunuhan belas kasihan kepada pesakit yang sedang koma.


Mesyuarat telah sebulat suara memutuskan agar Baitulmal menerima 7 orang yang ingin mewakafkan tanah milik mereka tanpa apa-apa bayaran. Seterusnya mesyuarat juga bersetuju agar pihak Baitulmal membayar kepada 2 orang pewaris yang lain sebagai pemilik tanah, setelah dirujuk kepada Jabatan Penilaian kerana konsep wakaf tidak boleh bersyarat dengan berbentuk tuntutan kewangan.

'Jawatankuasa Perunding Hukum Syara'(FATWA) telah membincangkan perkara di atas dengan penuh teliti mengikut hukum yang mukatabar didalam Islam dan keputusannya adalah dengan menerima 7 orang yang mewakafkan tanah milik mereka dan membayar kepada 2 pewaris lain yang menuntut bayaran'.


Mesyuarat Jawatankuasa Perunding Hukum Syara' Negeri Selangor telah bersetuju memutuskan bahawa wang hasil pelbagai denda mahkamah-mahkamah syariah diberikan kepada Baitulmal negeri-negeri; ini berdasarkan hujah hujah berikut;-

a) Wang-wang hasil yang diperolehi daripada orang-orang Islam di negeri-negeri, sewajarnya dibelanjakan kembali untuk kepentingan masyarakat Islam khususnya di negeri-negeri berkenaan.

b) Melalui perolehan ini, Majlis Agama Islam Negeri-negeri dapat melaksanakan perancangan yang lebih mantap bagi tujuan pencapaian matlamat organisasinya.

c) Majlis Agama Islam Negeri-Negeri bertindak sebagai pemangkin kepada program sosio ekonomi umat Islam, sewajarnya mempunyai peruntukan kewangan yang mencukupi bagi menjana lebih banyak program-program keagamaan.

d) Majlis Agama Islam Negeri-Negeri adalah merupakan sebuah institusi yang bertanggungjawab untuk menjaga kepentingan umat Islam di negara ini.


Mesyuarat Jawatankuasa Syariah yang bersidang pada hari ini 8 Safar 1424 bersamaan 10 April 2003 buat kali ke 159 berpendapat harus diberi bantuan zakat dan fitrah kepada keturunan Syed berdasarkan nas di dalam kitab feqah al-zakat Dr Yusuf Al-Qardawi

 ? ??? ??? ???? ???????? ?? ???????? : ?? ????? ???? ?? ????? ??? ????? ????? ????? ????? ?????? ????? ?? ??? ????? , ???? ????? ????? ??? ?? ???? ????? ? ??? ?????? ?? ??????? : ?? ???? ?? ??? ???? ??????? ??? ???? ????


Mesyuarat Jawatankuasa Syariah yang bersidang pada hari ini 8 Safar 1424 bersamaan 10 April 2003 buat kali ke 159 berpendapat haram hukumnya perbuatan penyelewengan hasil oleh peneroka rancangan keluarga felda yang mengakibatkan bayaran hutang untuk felda dan sumbangan untuk aktiviti masyarakat terjejas. Perbuatan ini jelas melanggar perjanjian yang telah dibuat walhal orang Islam dituntut untuk memenuhi janji yang telah dipersetujui berdasarkan nas di bawah.

 Firman Allah Taala

 ????? ????? ????? ????? ??????? ??????? 1
 "wahai orang yang beriman penuhilah dan sempurnakanlah perjanjian -perjanjian '

 ???? ???? ???? (?)

 ?? ????? ??? ???? ???? ?? ???? ???? (?) : ????????
 ??? ?????? ?? ???? ???? ?????? ?????? : ???? ??????

 Daripada Aisyah (r) dari Rasulullah SAW Orang-orang Islam terikat dengan syarat -syarat yang dipersetujui selama mana ia bertepatan dengan dengan kebenaran.

 ?? ???? ?? ??? ??? ??? ??? ???? ???? ??? ???? ????
 ???? ??? ????? ??? ??? ??? ???? ???? ??????? ??? ???????

 Daripada Nafi" daripada Ibn Umar berkata Sabda Rasulullah SAW menangguhkan bayaran hutang bagi orang yang mampu adalah satu kezaliman

 Telah disemak pd 9/9/04 (teks jawi belum dimasukkan)


Tiada halangan kepada Pegawai Penguatkuasa menjalankan tugas sekiranya beliau berada dalam keadaan musafir yang tidak wajib menunaikan sembahyang Jumaat.


Wang pampasan syarikat insuran ianya bukan pesaka si mati dan ianya tertakluk kepada syarat-syarat yang ditentukan oleh pihak insuran.
Menggunakan wang pampasan untuk tujuan upah haji adalah harus.


Jawatankuasa berpendapat bahawa wang pemberian oleh majikan seperti hadiah dan pampasan kepada tangungan simati adalah tidak termasuk di dalam pengertian pesaka dan tidak perlu dibahagikan mengikut hukum faraid.


Wanita boleh digunakan operasi menangkap/ mengkompaun kes tidak sembahyang Jumaat.


Empat orang wanita boleh menjadi saksi di Mahkamah Syariah kerana ketiadaan orang lelaki ketika sembahyang Jumaat didirikan boleh dikategorikan sebagai darurat.


Satu mesyuarat khas bagi membincangkan perkara tersebut telah diadakan pada 23 Jamadil Awal 1421 bersamaan 23 Ogos 2000 di Jabatan Mufti Negeri Terengganu.
Setelah berbincang dan membuat pertimbangan secara menyeluruh dan mendalam mesyuarat bersetuju memutuskan bahawa konsep dan pengurusan insuran hayat itu tidak sesuai dengan prinsip-prinsip muamalah Islam dari segi akadnya kerana ia mengandungi unsur-unsur ketidakpastian (Ghorar) pertaruhan (Qamar) dan muamalah riba.


Jawatankuasa fatwa yang bersidang pada hari ini memutuskan bahawa membekal al-Quran dan terjemahannya di tiap-tiap bilik hotel tidak diharuskan kerana bilik-bilik hotel terbuka penginapannya kepada orang-orang bukan Islam sedangkan al-Quran haram disentuh oleh bukan Islam atau terjatuh ke tangan mereka. Jawatankuasa mensyorkan supaya pihak pengurusan hotel mengadakan satu tempat khas bagi kemudahan orang Islam meminta al-Quran dan terjemahannya, buku-buku dakwah dan sejadah, dan kemudahan tersebut hanya diberi kepada orang Islam.


Mesyuarat Jawatankuasa Fatwa Negeri Johor yang bersidang pada 16 September 2002 telah membincangkan mengenai Suntikan Ubat Heparin Dan Fraxiparine.
Alhamdulillah fatwanya:

 Oleh sebab pesakit ada 2 pilihan (heparin dan fraxiparine), maka pesakit hendaklah menggunakan suntikan heparin, kerana penggunaan fraxiparine dalam kes ini belum sampai ke peringkat darurat.

 Sekiranya sampai ke peringkat darurat yang boleh menggugat nyawa yang disahkan oleh doktor maka fraxiparine bolehlah digunakan (dan adalah lebih baik ketika itu dirujukkan kepada Lujnah Fatwa untuk pengeluaran fatwa).


Mesyuarat Jawatankuasa Fatwa Negeri Johor yang bersidang pada 7 Mei 2003 telah membincangkan mengenai Penubuhan Unit Anjing (SAR) dalam Pertahanan Awam.

Alhamdulillah fatwanya:
Penubuhan Unit Anjing SAR Pertahanan Awam adalah diharuskan sekiranya ada keperluan yang mendesak seperti pengawalan keselamatan, mengesan penjenayah, mengesan mayat yang hilang dan sebagainya.
Keharusan ini dengan syarat-syarat dan disiplin-disiplin yang tertentu yang ketat. Ini bagi mengelakkan ada golongan yang mengambil kesempatan dan fitnah yang akan timbul serta kekeliruan yang akan berlaku terutama dikalangan masyarakat awam. Diantara disiplin-disiplin dan syarat tersebut adalah seperti berikut:-
i. Pegawai yang terlibat hendaklah mengetahui hukum hakam berhubung dengan status najis
mughalazah
 ini, samada dari segi penggunaannya, pergaulannya, penyuciannya dan sebagainya.
ii. Tidak ada unsur kezaliman terhadap binatang tersebut, seperti mempastikan makan minumnya, kebersihannya serta tempat tinggal dan tidak mendera dan sebagainya.
iii. Sekiranya binatang tersebut sakit, hendaklah diberi rawatan yang sepatutnya.
iv. Hendaklah binatang ini diajar, dilatih, sebagai anjing yang mualam (
????
) dan pada akhirnya terlatih, terarah, terpimpin dan mengikut arahan.
v. Hendaklah dipastikan binatang tersebut tidak menganggu keselamatan dan ketenteraman awam terutama jiran tetangga yang paling hampir.
vi. Pakaian yang digunakan semasa bertugas, berlatih dengan unit anjing SAR hendaklah pakaian yang bersesuaian dan ditanda dan diasingkan daripada pakaian-pakaian lain, juga penyuciannya diasingkan dengan pakaian-pakaian lain dan cara penyuciannya dipastikan mengikut kaedah sebenarnya terutama tempat terkena basahan (air liur) najiz
mugallazah
.
vii. Penggunaan unit ini hendaklah dibataskan untuk tujuan menjalankan tugas atau latihan biasa atau kemahiran bukan tujuan untuk hiburan dan bersiar-siar.
viii. Penempatan unit ini hendaklah di penempatan tersendiri dan dipastikan najisnya tidak bersepah dimerata-rata, bahkan najisnya hendaklah ditempatkan dan dibuang ditempat tertentu.
ix. Disyaratkan juga binatang ini mengikut syarat-syarat binatang yang dibuat pemburuan


Mesyuarat Jawatankuasa Fatwa Negeri Johor yang bersidang pada 27 Ogos 2002 telah membincangkan mengenai Penjelasan Mengenai Fardu Kifayah Bagaimanakah Solat Berjemaah Setiap Waktu Di Masjid Atau Surau.

Alhamdulillah Fatwanya,
Adalah menjadi kewajipan ke atas umat Islam setempat untuk mempamerkan syiar Islam, antaranya solat Jemaah di Masjid. Oleh itu tidak gugur kewajipan Fardu Kifayah jika didirikan Jemaah di rumah dengan meninggalkan masjid


Mesyuarat Jawatankuasa Fatwa Negeri Johor yang bersidang pada 30 Julai 2002 telah membincangkan mengenai Hukum Berkenaan Tatoo.

Alhamdulillah fatwanya:

 i) Hukum melakukan tatoo samada tukang tatoo ataupun yang ditatoo adalah
haram
, dan kedua pelakunya wajib bertaubat dengan segera.

 ii) Hukum menghilangkan tatoo seperti berikut :

1. Wajib menghilangkan tatoo jika boleh melalui rawatan.

2. Jika tidak boleh kecuali dengan pembedahan pencederaan/ melukakan. Jika ditakuti dengan pembedahan tersebut kemudaratan yang amat ketara atau kecacatan yang menghodohkan pada anggota yang zahir seperti muka dan dua tapak tangan maka tidak wajib dihilangkan dan wajib bertaubat dengan segera.

3. Sekiranya dengan pembedahan tidak memudaratkan maka wajiblah dilakukan dan wajib juga bertaubat.


Mesyuarat Jawatankuasa Fatwa Negeri Johor yang bersidang pada 23 September 2003 telah membincangkan mengenai Masalah Mengenai Kedudukan Mayat Ketika Sembahyang (Solat Jenazah).

Alhamdulillah fatwanya:

 "Kedudukan mayat ketika disembahyangkan adalah :

 i) Mayat Lelaki

 - diletakkan kepalanya pada sebelah kiri Imam dengan kebanyakan bahagian badan mayat disebelah kanan
 Imam, dan Imam berdiri dibahagian kepalanya.

 ii) Mayat Perempuan dan Khunsa

 - diletakkan kepalanya pada sebelah kanan Imam dan Imam berdiri dibahagian punggungnya.


Mesyuarat Jawatankuasa Perunding Hukum Syara' (FATWA) Negeri Selangor telah membuat keputusan bahawa
wang pampasan yang diperolehi dari kematian pekerja tidak dikira sebagai harta pusaka. Oleh itu pembahagiannya tidak tertakluk kepada cara pembahagian harta pusaka.


Wang zakat tidak boleh diberi pinjam kepada sebarang kakitangan yang berkhidmat di bawah Jabatan Zakat kerana wang tersebut hendaklah dibahagikan kepada asnafnya secara tunai berdasarkan ayat al-Quran surah At-Taubah ayat 60 yang bermaksud:
'Sesungguhnya sedekah-sedekah (zakat) itu hanyalah untuk orang-orang fakir dan orang-orang miskin dan amil-amil yang mengurusnya dan orang-orang muallaf yang dijinakkan hatinya dan untuk hamba-hamba yang hendak memerdekakan dirinya dan orang-orang yang berhutang dan untuk (dibelanjakan pada) jalan Allah dan orang-orang musafir (yang keputusan) dalam perjalanan. (Ketetapan hukum yang demikian itu ialah) sebagai satu ketetapan (yang datangnya) dari Allah. Dan (ingatlah) Allah Maha Mengetahui, Lagi Maha Bijaksana
'.


ENAKMEN PENTADBIRAN UGAMA ISLAM DAN
ADAT RESAM MELAYU PAHANG 1982
 (Enakmen No. 8 Tahun 1982)
FATWA DI BAWAH SEKSYEN 38 (3)
Pada menjalankan kuasa-kuasa yang diberikan oleh seksyen 38 (3) Enakmen Pentadbiran Ugama Islam dan Adat Resam Melayu Pahang 1982, Majlis Ugama Islam dan Adat Resam Melayu Pahang dengan ini mengisytiharkan fatwa yang telah dibuat oleh Jawatankuasa Syariah bahawa buku bertajuk 'Aurad Muhammadiah Pegangan Darul Arqam' karangan Ustaz Haji Ashaari bin Muhammad yang diterbitkan oleh Penerangan Al-Arqam adalah bercanggah dengan syariat Islam dan dengan yang demikian buku tersebut adalah dengan ini diharamkan daripada dicetak, diterbitkan, dijual, dipamerkan sama ada untuk dijual atau dipertunjukkan percuma dengan apa cara jua pun, disebarkan dan dibahagi-bahagikan dan juga daripada berada dalam kawalan, simpanan atau milik seseorang.
Mana-mana orang yang melanggar fatwa ini adalah melakukan suatu kesalahan dan apabila disabitkan hendaklah dikenakan hukuman seperti diperuntukkan dibawah seksyen-seksyen 164 dan 165 Enakmen tersebut.


Mesyuarat Jawatankuasa Fatwa Negeri Johor yang bersidang pada 18 Jamadilakhir 1423 bersamaan 27 Ogos 2002 telah membincangkan mengenai Kaedah Memusnahkan Ayat-Ayat Suci Al-Quran.

Alhamdulillah fatwanya:

 Apa-apa bahan yang diatasnya tercetak atau terdapat sesuatu ayat Al-Quran hendaklah dilupuskan dengan dibakar disuatu tempat tertutup yang tidak dapat dimasuki oleh orang awam bersesuaian dengan kemuliaan Al-Quran kemudian abunya dibuang kedalam air yang mengalir seperti sungai atau laut atau ditanam ditempat yang tinggi yang tidak dilalui atau dipijak oleh manusia dan haiwan. Kerja-kerja perlupusan tersebut hendaklah dilakukan oleh orang Islam.


Mesyuarat Jawatankuasa Fatwa Negeri Johor yang bersidang pada 9 September 2002 telah membincangkan mengenai Hukum Membaca Surah Yasin Dan Tahlil Berjemaah.

Alhamdulillah fatwanya:

 Segala bentuk sedekah seperti kenduri, membaca ayat-ayat Al-Quran dan segala bentuk zikir, tahlil adalah harus dan pahalanya
?? ??? ????
 sampai kepada simati yang ditujukan dengan syarat diniatkan semua pahala amalan-amalan kebajikan tersebut untuk simati dengan penuh keikhlasan.


Mesyuarat Jawatankuasa Fatwa Negeri Johor yang bersidang pada 3 Disember 2002 telah membincangkan mengenai Hukum Meletakkan Perkataan Allah Di Puncak Bumbung Masjid.

Alhamdulillah fatwanya:

 Meletakkan kalimah Allah di kemuncak di atas kubah Masjid adalah diharuskan. Semua pihak hendaklah menjaga kehormatan dan kesucian kalimah tersebut.


Mesyuarat Jawatankuasa Fatwa Negeri Johor yang bersidang pada 11 Jun 2001 telah membincangkan mengenai Hukum Selawat Atas Nabi Muhammad SAW Di Dalam Khutbah Jumaat Yang Kedua

Alhamdulillah fatwanya:

 Berdasarkan syarat-syarat dua khutbah, maka amalan imam berhenti sebentar pada perkataan junjungan kita untuk membolehkan bilal dan para makmum membaca selawat bersama-sama imam adalah dibolehkan, kerana perbuatan tersebut tidak merosakkan syarat-syarat dua khutbah. Seperti mana yang diterangkan di atas, dan ia tidak bertentangan dengan hadis

??? ??? ?????? ??? ?????? ????-??????? ????-??? ????
 (???? ??????? ??? ??? ????)


Mesyuarat Jawatankuasa Fatwa Negeri Johor yang bersidang telah membincangkan mengenai Hukum Transplan Organ Dan Mati Otak.

Alhamdulillah fatwanya:

 1) Pemindahan/pendermaan organ adalah haram dalam keadaan bukan darurat manakala hukumnya harus dalam keadaan darurat.

 2) Orang yang mati otak adalah dihukumkan mati.

 Walaubagaimanapun sebelum dibenarkan untuk melakukan pemindahan/pendermaan atau melakukan keatas orang yang mati otak, ada beberapa syarat yang perlu dipatuhi untuk memelihara kesucian Islam:

 i)Transplan organ
 ada 2 keadaan

 a)Keadaan
penderma masih hidup
 - Menjalankan perubatan dengan cara terperinci dan profesional tentang kebaikan dan keburukan pemindahan ini, kejayaan dan kegagalan pemindahan

 - Dengan redha penderma tanpa paksaan

 - Sudah dipastikan pemindahan itu berjaya pada kebiasaannya

 - Keadaan darurat yang mendesak bagi menyelamatkan nyawa orang yang didermakan kepadanya, terutama yang ada hubungan nasab dan keluarga

 - Organ yang dipindahkan bukan dijadikan dagangan dan jualbeli, dagangan dan jual beli hanya akan mengundang perbuatan khianat yang memberi mudarat kepada penerima, memberi keuntungan kepada orang tengah dan juga kesempatan kepada doktor-doktor yang tidak bertanggungjawab mengaut keuntungan.

 - Kebenaran bertulis daripada penderma dan penderma dibolehkan menarik balik pada bila-bila masa.

 - Organ yang diperlukan lebih dari satu

 b)Keadaan
penderma yang telah mati
 - Menjalankan pemeriksaan perubatan dengan cara terperinci dan profesional tentang kebaikan dan keburukan pemindahan ini, kejayaan dan kegagalan pemindahan, ia memerlukan pemeriksaan rapi.

 - Dengan redha penderma melalui wasiat ataupun waris-waris dan perakuan daripada kerajaan

 - Sudah dipastikan pemindahan itu berjaya pada kebiasaannya atau dalam ertiakta lain pemindahan itu dijamin berjaya.

 - Dilakukan pemindahan itu dengan penuh disiplin ilmu, iman dan taqwa, penghormatan yang sewajarnya kepada si mati mengikut hukum syarak serta tiada unsur-unsur penghinaan.

 - Keadaan darurat yang mendesak bagi menyelamatkan nyawa orang yang didermakan kepadanya, terutama yang ada hubungan nasab dan keluarga.

 - Organ yang dipindahkan bukan dijadikan dagangan dan jualbeli, dagangan dan jualbeli hanya akan mengundang perbuatan jenayah yang memberi mudarat kepada penerima, memberi keuntungan kepada orang tenh dan juga kesempatan kepada doktor-doktor yang tidak bertanggungjawab mengaut keuntungan.

 ii) mati otak

 - menjalankan pemeriksaan perubatan dengan cara professional tentang berlakunya mati otak.

 - Digalakkan mendapat persetujuan dari keluarga terdekat dari suami, anak, ibu, bapa.

 - Perakuan tentang berlakunya mati otak hendaklah dilakukan oleh sekurang-kurangnya 3 orang doktor professional (doktor islam diutamakan)

 - Sekiranya dengan kecanggihan rawatan perubatan (sains dan teknologi) boleh mengubat maka suasana ini gugur.


Jawatankuasa Fatwa Negeri Kedah yang bermesyuarat pada 1 Januari 1970 berpendapat bahawa solat witir sunat dita'khirkan kepada akhir malam walaupun luput jemaah kerana ta'khir itu di dalam bulan Ramadhan bagi mereka yang percaya dapat bangun sebelum fajar. jika tidak, afdhal disegerakannya di awal malam.


Sembahyang tarawikh itu boleh dilakukan 8 rakaat atau 20 rakaat. Sesiapa yang suka untuk bersembahyang tarawikh 20 rakaat bolehlah ia berbuat demikian dan sesiapa yang suka untuk bersembahyang tarawikh 8 rakaat bolehlah ia berbuat demikian kerana kedua-duanya menurut sunnah.
Hanya dibenarkan satu jemaah sembahyang tarawikh sahaja dilakukan di mana-mana masjid dan tidak dibenarkan berbilang jemaah yang berasingan di dalam masjid itu. Sesiapa yang hendak bersembahyang tarawikh 8 rakaat sahaja, bolehlah ia mufaraqah setelah ia selesai 8 rakaat jika imam hendak melakukan sembahyang 20 rakaat dan selepas itu ia sembahyang witir 3 rakaat sama ada berjamaah atau seorang diri.


Dalam Islam, Insuran diberikan kepada tiap-tiap orang rakyat oleh pemerintah dan rakyat tidak perlu mencarumkan wang mendapat faedah dari insuran itu. Tetapi insuran yang ada sekarang yang dijalankan oleh badan-badan tertentu dan tidak ada dalam Islam. Badan-badan ini pula menggunakan wang ahli untuk mendapatkan keuntungan di atas nisab ahlinya.
Hukum penglibatan dalam syarikat insuran seperti ini adalah haram.


Setelah berbincang dengan panjang lebar, Jawatankuasa Syariah yang bersidang pada 17 Jun 1988 telah membuat keputusan seperti berikut:-
1. Bahawa tawaf pertama Rasulullah s.a.w. lakukan ialah tawaf Qudum bukan tawaf ifadhah, tetap tawaf Ifadhah yang dilakukan oleh Rasulullah s.a.w. ialah selepas wukuf di Arafah berdasarkan ayat al-Quran dalam Surah Al-Hajj ayat 29 yang berbunyi:
Yang bermaksud: Kemudian hendaklah mereka membersihkan dirinya dan hendaklah mereka menyempurnakan nazar-nazarnya dan hendaklah mereka tawaf akan Baitullah (Ka"bah) yang tua sejarahnya itu.
2. Juga Hadis Rasulullah s.a.w. yang bermaksud:
Dari Ibni Umar bahawa Rasulullah s.a.w. membuat tawaf Ifadhah pada hari Al-Nahr iaitu Hari Raya Pertama (selepas wukuf di Arafah) kemudian pulang ke Mina dan dia menyebut bahawa Rasulullah s.a.w. melakukannya.
3. Juga Ijmak Ulama yang muktabar iaitu:
a. Pendapat Mazhab-mazhab yang muktabar (Hanafi, Maliki, Syafie, Hambali) telah bersepakat mengatakan bahawa waktu tawaf Ifadhah dilakukan selepas wukuf di Arafah. (Rujuk Kitab Mazhab Alarba"ah Jld.1 h. 622)
b. Di antara syarat-syarat sah tawaf Ifadhah sebagaimana yang tersebut di dalam Kitab Alfikhul Islami bahawa tawaf Ifadhah mesti dilakukan selepas waktu wukuf. (Rujuk Kitab Alfikhul Islami Jld. 3, h. 162)
Adapun pendapat yang mengatakan bahawa tawaf Ifadhah itu boleh dilakukan sebelum daripada wukuf dan itulah juga dianggap sebagai tawaf Ifadhah. Mereka berpegang kepada Hadis Ibni Umar:
Bermaksud: Dengan Bitawafihi alawal ialah tawaf yang dilakukan selepas sembelih dan tahalul (semuanya itu selepas wukuf) berdasarkan kepada hadis pertama tadi dan pendapat Imam Shaukani di dalam Nailulautar Halaman 78.
Dikuatkan lagi dengan Sahih Al-Bukhari Jilid Pertama halaman 284 jika sekiranya hendak difahamkan ibarat tersebut bermaksud tawaf Qudum sebagai tawaf Ifadhah maka bertentanglah dengan hadis Ibni Omar yang pertama tadi yang dengan jelas menyatakan bahawa Rasulullah s.a.w. selain daripada melakukan tawaf Qudum, Baginda juga melakukan tawaf ifadhah pada hari Nahr selepas sembelihan dan berucukur, yang kedua-duanya dilakukan selepas daripada wukuf. Kalau hendak difahamkan tawaf ifadhah itu boleh dilakukan sebelum wukuf, maka bertentanganlah dengan hadis yang pertama tadi yang mengakibatkan tawaf ifadhah itu dilakukan selepas sembelihan dan bercukur.
Oleh itu maka jelaslah bahawa tawaf Ifadhah mestilah dilakukan selepas wukuf di Arafah, haji yang dilakukan tanpa tawaf Ifadhah selepas wukuf di Arafah tidak sempurna. Oleh itu hendaklah disempurnakan tawaf tersebut. Sekiranya tidak ditunaikan sehingga akhir hayatnya maka terbatallah hajinya itu.


Jawatankuasa Syariah telah memutuskan bahawa:
1) Buku tersebut adalah di haramkan dari diedarkan di dalam Negeri Perlis.
2) Pengarang buku tersebut dilarang dari mengadakan ceramah di dalam Negeri Perlis.


Semua jenis Cerai Taklik adalah Sah dan jatuhlah Talak apabila berlaku perkara yang ditaklikkan tersebut dan semua jenis cerai taklik tidak boleh ditarik balik.


Riba dari segi bahasa ialah lebihan - manakala pada syarak ialah lebihan harta yang dikenakan tanpa ganti di dalam pertukaran harta dengan harta, atau sebarang lebihan yang disyaratkan atau dijanjikan untuk diberi kepada orang yang memberi hutang sesuatu manfaat kepada dirinya bersabit dengan hutang yang diberi kepada orang yang berhutang itu.
Jawatankuasa Fatwa telah mengambil keputusan bahawa pinjaman yang dikenakan faedah untuk membeli harta benda sepeti rumah, kenderaan , perkakas rumah dan sebagainya oleh bank atau kerajaan, institusi atau individu yang diamalkan sekarang ini adalah termasuk di dalam takrif riba dan hukumnya adalah haram kecuali jika diubah system pembiayaan secara riba sekarang kepada system al-Qadhul Hasan atau bayaran perkhidmatan.
Alasan-alasan yang diberikan adalah seperti berikut :-
Penetuan faedah dibuat semasa akad tanpa diberi perhatian kepada untung rugi
Peratus kadar faedah berdasarkan kepada jumlah wang (modal) yang terlibat.
Pembayaran faedah tetap seperti yang dijanjikan tanpa diambil kira sama ada projek itu dijalankan oleh pihak kedua itu untung atau rugi.
Jumlah kadar bayaran faedah tidak meningkat sekalipun jumlah keuntungan berlipat ganda.


Jawatankuasa Syariah telah mengambil keputusan bahawa:
Bersetuju bahawa bacaan Basmalah ada dalam al-Fatihah.
Bersetuju bahawa bacaan Basmalah secara jahr (nyaring) dan sirr(perlahan) kedua-duanya adalah warid (berdasarkan kepada nas)
Bersetuju bahawa Rasulullah s.a.w. lebih banyak membaca secara sirr daripada jahr.
Dengan persetujuan di atas maka seseorang itu boleh membaca Basmalah secara jahr tetapi membaca secara sirr adalah afdal (lebih baik). Keputusan ini adalah berdasarkan kepada dalil-dalil berikut yang dikumpulkan oleh dua pihak yang berlainan pendapat.


Maksud Nusyuz
Yang dimaksudkan dengan nusyuz ialah penderhakaan isteri terhadap suaminya tanpa alasan yang diharuskan syara' dengan tidak mentaati perintahnya atau keluar dari rumah suami tanpa keizinannya atau tidak membenarkan suami memasuki kerumahnya atau tidak mahu memasuki ke rumahnya atau tidak mahu memasuki ke rumah suaminya atau seumpama dengannya.
Hukum Beri Nafkah Kepada Isteri Yang Nusyuz
Isteri yang telah disabitkan oleh Mahkamah Qadi Nusyuznya, maka menurut Ijma" Ulama" bahawa nafkah kepadanya gugur kerana nafkah diwajibkan kepada isteri disebabkan ianya terkurung dalam rumah tangga. Isteri yang nusyuz ialah isteri isteri yang membebaskan dirinya dari kurungan suami dengan tidak mentaatinya, tanpa alasan yang diharuskan syara' maka gugurlah nafkah ke atasnya. Adapun isteri yang belum disabitkan nusyuz oleh Mahkamah Qadi, walaupun ada angapan nusyuz, maka nafkah ke atasnya masih wajib.


Zakat biji-bijian (padi) eloklah dikeluarkan dalam bentuk biji-bijian (padi) itu juga, bukan dengan harganya berpandukan kepada amalan yang telah dibuat di zaman Rasulullah s.a.w. dan para sahabat. Akan tetapi sekiranya melakukan yang demikian akan menimbulkan "masyaqqah" (kesusahan) kepada pengeluar dan penerimanya, ditambah pula kemudratan yang mungkin berlaku seperti basahnya padi yang tidak dapat dikeringkan sekiranya dikumpulkan atau kerana terpaksa membayar habuan amil jika dibandingkan dengan pembayaran terus kepada Pejabat zakat tanpa melalui amil, maka bolehlah dibayar zakat itu dengan harganya mengikut akad zakat biji-bijian dan bukannya wang zakat.


Pengagihan zakat dan fitrah negeri Perlis hendaklah dibuat berpandukan prinsip-prinsip berikut:
i. Zakat dan fitrah di negeri Perlis hendaklah disatukan.
ii. Pengagihan zakat hendaklah diberikan kepada lapan asnaf secara purata 1/8 x 8.
iii. Bahagian fakir miskin hendaklah diberikan sepenuhnya kepada asnaf tersebut dan tidak boleh diambil untuk menampung asnaf yang lain sekiranya berlaku kekurangan kepada asnaf itu.
iv. Sekiranya berlaku lebihan daripada pembahagian zakat itu kepada mana bahagian kerana tidak ada penerimanya amat sedikit dan tidak munasabah diberikan semuanya kepada bahagian tersebut, maka bolehlah bahagian tersebut dipindahkan kepada bahagian lain yang lebih perlu terutamanya bahagian zakat itu adalah diutamakan kepada fakir miskin.
v. Hasil zakat bijian (padi) hendaklah diagihkan mengikut bilangan kali memungut (menuai)
vi. Mesyuarat bersetuju, perbelanjaan yang dibuat oleh Pejabat Zakat dan Fitrah Negeri Perlis adalah mengikut Syariah Islamiah seperti berikut:
a. Amilin
1. Gaji dan elaun.
2. Kumpulan Wang Simpanan Pekerja (KWSP)
3. Caruman pencen.
4. Elaun khidmat awam.
5. Elaun basikal.
6. Bahagian amil.
7. Penyelenggaraan bangunan dan harta zakat.
8. Penyelenggaraan kenderaan.
9. Cetak mencetak (urusan zakat).
10. Pengangkutan padi zakat.
11. Pengangkutan dan perjalanan.
12. Penyewa jelapang.
13. Pelbagai.
14. Bayaran Audit.
15. Mesyuarat.
16. Pendahuluan amil.
17. Perbelanjaan khas seperti:
-Mengubah suai pejabat zakat
-Melengkapkan bilik mesyuarat
-Perkakasan pejabat.
-Pembelian komputer.
b. Fakir dan Miskin (Al-Fuqara" wal Masakin)
c. Muallaf.
d. Ar-riqab (hamba).
-Basmi kejahilan.
-Sekolah agama rakyat.
e. Al-Gharimin
-Muflis.
-Jaminan atas hutang syarak.
f. Fi sabilillah
i. Pengurusan Masjid.
-a. Gaji dan elaun.
-b. KWSP.
-c. Caruman wang pencen.
-d. Elaun khidmat awam.
-e. Pelbagai.
ii. Perbelanjaan khas
-a. Pagar Masjid.
-b. Saguhati guru agama kampung.
-c. Saguhati pegawai masjid.
-d. Penyelenggaraan masjid, surau dan tanah perkuburan.
-e. Bantuan penuntut dalam/luar negeri.
-f. Bantuan kelas membaca al-Quran.
-g. Saguhati penjaga kawasan masjid.
-h. Kursus dan seminar.
-i. Saguhati penerangan agama.
-j. Bantuan sekolah agama rakyat.
-k. Peruntukan Yang Di Pertua.
-l. Ibnu Sabil.


'Hukum nyanyian menurut Islam pada dasarnya adalah harus jika sekiranya tidak diiringi oleh alat-alat muzik yang diharamkan disamping ianya mengandungi senikata yang baik yang boleh membawa kebaikan kepada individu muslim dan masyarakat. Adapun nyanyian dalam bentuk sekarang ini yang mengandungi iringan alat-alat muzik yang diharamkan oleh syara' dengan senikata yang kadang-kadang bercanggah dengan syara' dinyanyikan pula oleh penyanyi profesional yang mendedahkan aurat dengan pakaian yang sumbang serta persembahannya yang bercampur lelaki dan perempuan disamping senikata yang memberahikan sehingga membawa kepada kelalaian, maka yang demikian itu adalah haram".


Berdoa di tugu peringatan adalah ditegah oleh syara' dan hukumnya haram kerana perbuatan seumpama itu termasuk di dalam larangan firman Allah, surah al Maidah ayat 90 yang bermaksud:
'Wahai orang-orang yang beriman, sesungguhnya arak, judi dan al-ansab(menyembah berhala) dan al azlam (bertenung nasib) adalah najis daripada amalan syaitan. Maka hendaklah kamu jauhkan daripadanya moga-moga kamu berjaya'.
Keterangan: 'Al-Ansab' maknanya batu orang-orang jahiliyah sembelih korban disisinya dan beribadat kepadanya. Berdoa adalah ibadat, berdoa di batu tugu peringatan sama seperti orang-orang jahiliyah beribadat di al-Ansab yang dimaksudkan di dalam ayat 90 itu.


Berhubung dengan zakat gaji, Jawatankuasa membuat keputusan dan formula seperti berikut:
1. Zakat gaji berdasarkan emas dan perak ditolak:-
a. Diri RM 5,000.00
b. Isteri RM 3,000.00
c. Anak (5 orang) RM 7,200.00
d. Pemberian kepada ibu bapa (jika diberi)
e. Perubatan (perbelanjaan diri dan keluarga - sebenar)
f. Hutang dharuriyyat (perbelanjaan sebenar)
i. Kenderaan
ii. Kediaman
PERHATIAN:
i. Bagi mereka yang mempunyai pendapatan tambahan seperti elaun perbatuan, bulanan, bonus, hadiah, saguhati dan sebagainya hendaklah ditolak perbelanjaan sebenar dan bakinya termasuk di dalam pendapatan sebenar yang mesti dikeluarkan zakat sebanyak 2.5% atau 1/40.
ii. Perkiraan zakat hendaklah berdasarkan bulan Qamariah.
2. Zakat gaji berdasarkan pertanian:
Formulanya adalah seperti berikut:
a. Pendapatan sebenar ditolak pendapatan bulanan.
b. Baki sekiranya mencukupi nisab, kadar zakatnya
ialah 5%.
c. Zakat ini wajib dikeluarkan setiap kali menerima
gaji berdasarkan kepada firman Allah S.W.T. Surah
An-An"am ayat 141:
Maksudnya:
Keluarkanlah olehmu haknya (zakat
 tanaman) pada hari menuai (ketika mendapat hasil)


Mesyuarat telah meneliti dan berbincang dengan panjang lebar serta memutuskan bahawa menanam tembakau/merokok dan memanfaatkan hasil tembakau adalah HARAM dengan berpandukan dalil-dalil serta nas-nas al-Quran, hadis dan pendapat para ulama yang muktabar.


Seseorang yang mengerjakan haji yang tedak mengerjakan Tawaf Ifadzah selepas wukuf di Arafah bermakna belum lagi memperolehi Tahallul Thani dan bagi golongan itu di haramkan ke atas mereka kepada perkara-perkara berikut:
1) Berkahwin
2) Mengahwini orang lain
3) Meminang
4) Bersetubuh dan mukaddimahnya
5) Menjadi wali nikah
6) Mewakil wali
Larangan-larangan tersebut adalah berdasarkan hadis-hadis baru.


Ahli Jawatankuasa Syariah Negeri Perlis tidak sepakat dalam menentukan hukum berkaitan wang faedah kematian tersebut.
Majoriri Ahli Jawatankuasa Syariah berpendapat bahawa wang faedah kematian TNB itu adalah dikira harta pusaka dan dibahagikan mengikut hukum faraid. Ditambah dengan hujah berdasarkan kepada surat TNB, wang pemberian itu satu kemestian 'Right' (hak mutlak) bukannya 'Privilege' (hak istimewa sementara) iaitu ia menjadi hak, dengan sendirinya menjadi harta pusaka.
Seorang Ahli Jawatankuasa Syariah berpendapat bahawa wang faedah kematian TNB itu bukan dikira sebagai harta pusaka tetapi dibahagikan mengikut budi bicara. Diantara hujah-hujahnya ialah :
Wang pemberian TNB tersebut merupakan satu hebahan mengikut budi bicara TNB berdasarkan kepada kadar jumlah yang tertinggi. Dengan itu, wang yang berkenaan bukanlah menjadi hak milik sempurna Si Mati kerana pemberian tersebut berlaku selepas kematian.
Pihak waris Si Mati tidak mempunyai hak menuntut sekiranya TNB tidak setuju memberi. Namun, jika diberi sekalipun tidak menjadi hak milik Si Mati. Dengan itu, tidak menjadi pusaka.


Solat Sunat Qabliah Jumaat tidak sabit dalam mana-mana hadis sohih, akan tetapi jika ditunaikan Solat Tatawwu" yakni, sebelum imam menaiki mimbar dan membaca khutbah, maka hukumnya adalah harus.


'Harta sepencarian ialah harta atau hasil pendapat yang sama-sama dicari oleh pihak-pihak yang terlibat termasuk suami, isteri atau anak-anak termasuk anak sendiri, anak tiri, anak angkat yang sama-sama bertungkus-lumus berusaha untuk mendapatkannya'.
'Sementara hak agihan harta ditentukan berdasarkan mengikut kadar sumbangan dan penglibatan oleh pihak-pihak berkenaan dalam menghasilkan harta-harta tersebut'.


Di dalam sembahyang tidak ada fidyah kerana sabda Rasulullah SAW yang bermaksud:
'Tinggal sembahyang dengan sengaja itu tidak ada jalan untuk menebusnya melainkan bertaubat Nasuha'.
Adapun fidyah puasa adalah seperti yang tersebut di dalam ayat 184 surah al-Baqarah yang bermaksud:
'Barangsiapa keberatan ke atas dirinya berpuasa maka hendaklah ia memberi fidyah dengan cara memberi makan seorang miskin (bagi tiap-tiap sehari yang ditinggalkannya)'.


Berdasarkan hujah-hujah yang dikemukakan, maka Jawatankuasa Syariah Negeri Perlis berpendapat bahawa penyakit HIV merupakan satu penyakit berjangkit yang sangat berbahaya kepada manusia. Untuk menyelamatkan keadaan ini dari terus merebak, maka pemeriksaan ke atas setiap bakal pasangan yang ingin berkahwin perlu diadakan. Sehubungan dengan itu, beberapa langkah pencegahan perlu dilakukan:
Membasmi secara menyeluruh semua kegiatan seks di luar nikah seperti pelacuran, penzinaan, liwat dan sebagainya.
Sebarang kegiatan yang boleh mendedahkan kepada jangkitan HIV mestilah dihapuskan sama sekali.
Pihak berkuasa perlu bertindak tegas dan bertanggungjawab dalam menjaga kesihatan masyarakat.


ENAKMEN PENTADBIRAN
UNDANG-UNDANG ISLAM 1991
 (Enakmen 3/91)
FATWA DI BAWAH SEKSYEN 36
Fatwa berikut yang dibuat oleh Mufti Negeri di bawah subseksyen 36 (1) Enakmen Pentadbiran Undang-Undang Islam 1991 setelah diluluskan oleh Jawatankuasa Perundingan Hukum Syarak menurut subseksyen 39 (6) Enakmen itu adalah disiarkan menurut subseksyen 36(2) Enakmen itu:
'Penubuhan pasukan pancaragam kawad sekolah adalah tertakluk kepada hukum-hukum berikut:
nyanyian yang senikatanya baik, tidak lucah, tiada biadab dan tidak bercampur gaul antara lelaki dan perempuan serta tidak membawa kepada fitnah, hukumnya adalah harus;
nyanyian yang senikatanya tidak baik, lucah, biadab, mendorong kepada maksiat dan bercampur gaul antara lelaki dan perempuan serta membawa kepada fitnah, maka nyanyian itu adalah haram;
pancaragam yang melalaikan adalah haram;
mendengar nyanyian dan pancaragam adalah harus dengan syarat senikatanya baik, tidak lucah, tidak biadab, tidak bercampur gaul antara lelaki dan perempuan dalam keadaan yang tidak menimbulkan fitnah dan tidak melalaikan ibadat fardhu dan kewajipan harian;
menyanyi untuk menimbulkan semangat jihad hukumnya adalah harus;
pakaian hendaklah menutup aurat dan bersopan.'


Harus bagi mana-mana orang Islam yang Mukallaf untuk menunaikan sembahyang dimana-mana masjid yang selesa baginya kerana tiada sebarang alasan syarak yang menegah seseorang Islam itu dari menunaikan sembahyang fardhu Jumaat dimana-mana masjid di dalam dunia ini.


'
A.
	Bahawa:
(a)	Buku-buku yang bertajuk:
(i) 'Hadis Satu Penilaian Semula' dan 'Hadis Jawapan Kepada Pengkritik' yang kedua-duanya ditulis oleh Kassim Ahmad;
(ii) 'Pendedahan Kebenaran Adalah Dari Tuhanmu dan Hadis Di Dalam Al-Quran' yang ditulis oleh Idris Abdul Rahman;
(iii) 'Bacaan' yang ditulis oleh Othman Ali;
(iv) 'The Computer Speaks God"s Message To The World' yang ditulis oleh Dr. Rashad Khalifa; dan
(b)	Risalah 'Iqra' terbitan Jemaah Al-Quran Malaysia;
Adalah mengandungi ajaran-ajaran dan fahaman-fahaman yang bertentangan dengan Akidah, Syariah dan Akhlak Islam. Ajaran-ajaran dan fahaman-fahaman yang terkandung dalam buku-buku dan risalah tersebut antara lain, menolak hadis sahih (iaitu hadis yang disahkan bersumber daripada Rasulullah s.a.w.) sebagai sumber Akidah dan Perundangan Islam, menghina kedudukan Rasulullah s.a.w. dan menghina Al-Quran dengan mempertikaikan kesahihan serta memesongkan pengertian sebenar ayat-ayat Al-Quran.
B.
	Bahawa orang atau orang-orang atau kumpulan orang yang berpegang kepada ajaran-ajaran dan fahaman-fahaman yang terkandung dalam buku-buku dan risalah yang disebut dalam subperenggan (A)(a) dan (b) adalah sesat dan bertentangan dengan Akidah, Syariah dan Akhlak Islam.
C.
	Oleh yang demikian:
(1)	mana-mana orang atau orang-orang atau kumpulan orang yang berpegang kepada ajaran-ajaran dan fahaman-fahaman yang terkandung dalam buku-buku 'Hadis Satu Penilaian Semula', 'Hadis Jawapan Kepada Pengkritik', 'Pendedahan Kebenaran Adalah Dari Tuhanmu - Hadis Di Dalam Al-Quran', 'Bacaan', 'The Computer Speaks God"s Message To The World' dan risalah 'Iqra' ADALAH MURTAD.
(2)	mana-mana orang Islam adalah dilarang:
(a) mengajar, mempelajari, mengamalkan, berpegang kepada atau menyebarkan ajaran-ajaran dan fahaman-fahaman yang terkandung dalam buku-buku dan risalah tersebut;
(b) mencetak, menerbit, memiliki, menyiarkan, menyebarkan atau mengedarkan buku-buku buku 'Hadis Satu Penilaian Semula', 'Hadis Jawapan Kepada Pengkritik', 'Pendedahan Kebenaran Adalah Dari Tuhanmu - Hadis Di Dalam Al-Quran', 'Bacaan', 'The Computer Speaks God"s Message To The World' dan risalah 'Iqra' atau mana-mana bahagianya, termasuk:
(i)	apa-apa bentuk, versi atau variasinya;
(ii)	apa-apa terjemahannya dalam apa-apa bahasa;
(iii)	apa-apa bahan publisiti yang bertujuan memberikan publisiti kepada mana-mana buku dan risalah itu;
pada apa-apa bahan, samada bahan cetak atau media elektronik atau selainnya atau melalui apa-apa media;
(c) menjadi anggota atau memimpin mana-mana kumpulan yang tersebut dalam subperenggan C (1) atau membantu dalam menghidupkan atau mengembangkan kumpulan sedemikian.
(d)	menjalankan sebarang kegiatan yang berkaitan dengan pengajaran, penyebaran, membantu ke arah penyebaran ajaran-ajaran dan fahaman-fahaman ini.'


Solat Hajat tidak disyariatkan berjemaah akan tetapi jika ditunaikan secara berjemaah, hukumnya adalah harus.


1. Bersahabat dengan jin untuk tujuan mendapatkan pertolongan dalam perkara yang ditegah oleh syarak adalah haram.
2. Meminta pertolongan jin dalam rawatan perubatan sehingga membawa kepada syirik adalah haram.
3. Meminta pertolongan jin untuk mencari kekuatan dan kehebatan adalah haram.
4. Meminta dan menggunakan khidmat jin untuk ilmu sihir dan nujum adalah haram.


ENAKMEN PENTADBIRAN
UNDANG-UNDANG ISLAM 1991

 PENGUBAHSUAIAN FATWA
 DI BAWAH SEKSYEN 38
Pengubahsuaian yang berikut terhadap fatwa yang disiarkan dalam Warta Kerajaan Negeri Pahang pada 18 haribulan Ogos 1988 yang dibuat oleh Mufti Pahang atas kelulusan Jawatankuasa Perundingan Hukum Syarak menurut subseksyen 38 (1) Enakmen Pentadbiran Undang-Undang Islam 1991 adalah disiarkan menurut subseksyen 36 (2) Enakmen itu:
A. Bahawa:
(i) Buku yang bertajuk 'Aurad Muhammadiah Pegangan Darul Arqam Sekaligus Menjawab Tuduhan' yang ditulis oleh Ustaz Haji Ashaari Muhammad dan isi kandungannya; dan
(ii) 'Manaqib (Riwayat Hidup) Sheikh Muhammad bin Abdullah As Suhaimi' yang ditulis oleh Mohamad Taha As Suhaimi dan juga yang ditulis oleh pihak-pihak lain dalam semua bahawa dan isi kandungannya adalah mengandungi ajaran-ajaran dan fahaman-fahaman yang bertentangan dengan aqidah dan syariah Islamiah serta mengelirukan masyarakat Islam oleh itu adalah diharamkan.
B. Bahawa Kumpulan Darul Arqam @ Al-Arqam yang berpegang kepada ajaran-ajaran dan fahaman-fahaman yang terkandung di dalam buku 'Aurad Muhammadiah Pegangan Darul Arqam Sekaligus Menjawab Tuduhan' dan 'Manaqib (Riwayat Hidup) Sheikh Muhammad bin Abdullah As Suhaimi' adalah diharamkan.
C. Bahawa pengharaman ini meliputi:
(i) Apa-apa versi, bentuk atau cabang mana-mana ajaran-ajaran tersebut di (A) di atas dan termasuklah apa-apa pegangan, ideologi, falsafah, atau apa-apa kumpulan atau sistem amalan dan penunaian yang merangkumi kesemua tujuannya atau salah satu daripada tujuan-tujuan ialah pencapaian pengajaran kebatinan iaitu suatu pegangan ideology, falsalah atau kumpulan atau sistem amalan dan penunaian yang tidak diakui dan bertentangan dengan syariah Islam dan pegangan oleh Ahli Sunnah Waljamaah.
(ii) Apa-apa bahan publisiti kumpulan Darul Arqam @ Al-Arqam termasuk mana-mana terbitan ertinya aoa-apa bahan termasuk suatu gambar, gambar foto, logo, poster, rajah, surat edaran, glanser filem, iklan di akhbar dan apa-apa bentuk iklan lain yang bertujuan untuk memberikan publisiti kepada terbitan tersebut yang berkaitan dengan ajaran-ajaran atau pegangan-pegangan di (A) di atas.
(iii) Apa-apa terbitan ertinya buku, majalah, pamplet, risalah atau apa-apa bahan bacaan lain samada dicetak, ditaip, ditulis tangan atau dikeluarkan dengan apa-apa cara lain dan apa-apa bentuk keluaran ulangannya dan termasuklah apa-apa filem iaitu sebuah wayang gambar, sebuah pita rakam atau sebuah rekod walau bagaimanapun ianya dibuat dari suatu imej berdasarkan penglihatan yang mana adalah sebuah rekod yang mampu digunkan sebagai suatu alat menayangkan rangkaian itu sebagai suatu gambar bergerak, rakaman audio iaitu apa-apa bahan termasuk piring-piring hitam, cakera padat yang mana dirakamkan rakaman suara manuasia untuk dibaca, dilihat atau didengar yang berkaitan dengan ajaran-ajaran atau pegangan-pegangan di (A) di atas. Oleh itu orang Islam adalah dilarang mengamal ajaran, pegangan dan fahaman Kumpulan Darul Arqam @ Al-Arqam, menjadi ahli, mengetuai, memimpin, memberi ceramah, mengadakan kelas pendidikan dan pembelajaran, mengadakan aktiviti-aktiviti ekonomi, social, program persembahan kesenian dan kebudayaan dan aktiviti-aktiviti lain yang bertujuan untuk menghidup atau mengembangkan kumpulan ini,
Orang-orang Islam adalah juga dilarang memiliki, menyimpan, mencetak, menjual termasuk mengedarkan filem, rakaman audio, pamplet, buku-buku, majalah atau apa-apa terbitan, risalah dan apa-apa dokumen : menggunakan sebarang bentuk lambing, rajah atau tanda-tanda yang boleh mengaitkan kumpulan Darul Arqam @ Al-Arqam kepada mana-mana harta alih, dan semua pihak dilarang daripada memberikan apa jua kemudahan dan bantuan dalam menghidupkan dan mengembangkan kumpulan ini.


Majoriti Ahli Jawatankuasa Syariah Negeri Perlis bersetuju menerima kertas kerja yang ditulis oleh Dato" Alim Setia Ahmad Bin Jusoh iaitu penetapan Hari Raya Haji mestilah mengikut Wukuf di Arafah, antara lain yang menjadi hujjah kepada pendapat ini ialah :
Malaysia bukan sebuah negara yang sesuai untuk dirukyah anak bulan. Ini berdasarkan kepada kejayaan akademik yang telah dilakukan selama tiga tahun oleh Profesior Dato" Doktor Hj. Haron Bin Din di Universiti Kebangsaan Malaysia dalam tempoh itu hanya sekali sahaja anak bulan dapat dikesan.
Hari Raya Haji merupakan hari raya khusus yang bertanggungjawab menentukan ialah kerajaan Arab Saudi bukan kita.
Tiada Hujjah yang mengatakan Hari Raya Haji jatuh pada 10 Zulhijjah, tetapi sebenarnya selepas wukuf iaitu hari nahar.
Seorang Ahli Jawatankuasa Syariah tidak setuju dengan pendapat majority dan berpegang dengan Fatwa Kebangsaan.


Wang zakat mengikut syariat islam wajib dibahagikan kepada asnaf yang lapan untuk dimiliki oleh mereka secara bebas tanpa ditinggalkan sebarang baki. Pembahagian harta-harta zakat itu hendaklah mengikut keutamaan yang disebut satu persatu oleh ayat al-Quran. Dengan membanyakkan peratus pembahagian yang disebut dahulu oleh al-Quran dan dikurangkan pembahagian sehingga yang terakhir.
Harta zakat berdasarkan ayat al-Quran adalah hak yang dimiliki kepada selain yang disebutkan tadi. Perkara ini dikuatkan dengan sepotong Hadis Rasulullah s.a.w. yang bermaksud:
"Zakat diambil s.a.w. sentiasa membahagikan harta-harta zakat yang dikumpulkan kepadanya kepada asnaf-asnaf yang lapan tanpa meninggalkan sebarang baki.
Mengenai pelaburan yang telah dibuat, maka Jawatankuasa berpendapat ianya dimaafkan dan tidak berulang berdasarkan ayat al-Quran yang bermaksud:
'Allah mengampunkan dosa-dosa yang telah lalu'


Fatwa berikut yang dibuat oleh Mufti Negeri di bawah subseksyen 36 (1) Enakmen Pentadbiran Undang-Undang Islam 1991 setelah diluluskan oleh Jawatankuasa Perundingan Hukum Syarak menurut subseksyen 39 (6) Enakmen itu adalah disiarkan menurut subseksyen 36(2) Enakmen itu:
'Meletakkan kalungan bunga di Tugu Peringatan sempena upacara sambutan Hari Pahlawan dan upacara-upacara lain adalah haram dan hendaklah ditinggalkan.'


ENAKMEN PENTADBIRAN
UNDANG-UNDANG ISLAM 1991
(Enakmen 3/91)
FATWA DI BAWAH SEKSYEN 36
Fatwa berikut yang dibuat oleh Mufti Negeri di bawah subseksyen 36 (1) Enakmen Pentadbiran Undang-Undang Islam 1991 setelah diluluskan oleh Jawatankuasa Perundingan Hukum Syarak menurut subseksyen 39 (6) Enakmen itu adalah disiarkan menurut subseksyen 36(2) Enakmen itu:
A. Bahawa buku yang bertajuk 'Hakikat Insan' karangan Haji Ahmad Laksamana, Kota Bharu, Kelantan adalah mengandungi ajaran-ajaran dan fahaman-fahaman yang bertentangan dengan akidah, syariah dan akhlak Islamiah.
B. Bahawa orang atau orang-orang atau kumpulan orang yang berpegang kepada ajaran-ajaran dan fahaman-fahaman yang terkandung dalam buku 'Hakikat Insan' adalah sesat dan bertentangan dengan akidah, syariah dan akhlak Islamiah.
C. Oleh yang demikian:
(1) Mana-mana orang atau orang-orang atau kumpulan orang yang berpegang kepada ajaran-ajaran dan fahaman-fahaman yang terkandung dalam buku 'Hakikat Insan' adalah menyeleweng dan menjadi murtad.
(2) Mana-mana orang Islam adalah dilarang:
(a) mengajar, mempelajari, mengamalkan, berpegang kepada atau menyebarkan ajaran-ajaran dan fahaman-fahaman yang terkandung dalam buku 'Hakikat Insan.'
(b) mencetak, menerbit, memiliki, menyiarkan, menyebarkan atau mengedarkan buku 'Hakikat Insan' atau mana-mana bahagiannya termasuk:
(i) apa-apa bentuk, versi atau variasinya;
(ii) apa-apa terjemahannya dalam apa jua bahasa;
(iii) apa-apa bahan publisiti yang bertujuan memberikan publisiti kepada buku 'Hakikat Insan.'
Pada apa-apa bahan, samada bahan cetak atau media elektronik atau selainnya atau melalui apa-apa media;
(c) mengembangkan ajaran-ajaran buku 'Hakikat Insan'.
(d) menjalankan sebarang kegiatan yang berkaitan dengan pengajaran, penyebaran atau membantu ke arah penyebaran ajaran-ajaran dan fahaman-fahaman yang terkandung dalam buku 'Hakikat Insan'.


'Syariat Islam telah menentukan pembahgian harta pusaka mengikut kadar-kadar yang tertentu bagi setiap ahli waris. Hanya ahli waris yang layak sahaja (tidak terdinding) yang berhak mendapat harta pusaka peninggalan si mati.
Sekiranya terdapat ahli waris yang cuba menyembunyikan ahli waris yang lain dengan tujuan agar mereka mendapat bahgian lebih baik atau agar mereka tidak terdinding, maka ia telah dikira menghalang seseorang untuk mendapat haknya yang ditentukan oleh syara'.


Majlis mengisytiharkan bahawa buku-buku atau terbitan yang tersenarai dalam jadual sebagai terbitan haram kerana mengandungi perkara berlawanan dengan hukum Syarak dan atau ajaran agama Islam.

 Jadual:

 1) The Sufi's People Of The Path Vol.1 &2
 Bhagwan Shree Rajnesh
 Usha Offset Printers, Bombay,India

 2) Until You Die,Discourses On The Sufi Way
 Bhagwan Shree Rajnesh
 Mo. Yoga Lazemi, Rajnesh Foundation Shree Rajnesh Ashram, India

 3) Al-Quran Tentang Manusia dan Ekonomi , Al-Quran Tentang Manusia dan Masyarakat, Al-Quran Tentang Manusia dan Syalat, Puasa dan Waktu
 Nazwar Syamsu
 Thinker's Library Sdn. Bhd. Johor Bahru

 4) Understanding Islam An Introduction To The Muslim World
 Thomas W. Lippmer
 A Mentor Book New American Library, New York 1982

 5) Ilmu Qiraat Al-Quran (Qiraat Tujuh)
 Drs. Abdul Malik Yamint
 Pustaka Antara, Kuala Lumpur

 6) Studies On Islam A Simple Outline Of The Islamic Faith
 Jack Budd
 Made and Printed in Great Britain by Stanley L.Hunt(Printers) Ltd., Rushdan Northants

 7) The Collection Of The Quran
 John Burton
 The Syndicate of The Cambridge University Press

 8) Kafir Mengkafir Siapakah Yang Kafir
 Khalid Salleh
 Tintms 34, Jalan 10 Gombak, Selangor

 9) Gayong Bersambut
 Hashim A. Ghani
 KTF Institut 31, Wisma Sentosa, Kuala Pilah, Negeri Sembilan

 10)Muhammad
 Michael Cook
 Oxford, New York Oxford University Press

 11)Miracles & Metaphors
 Mirza Abdul Fadl Gulpaygani (Terjemahan Juan Ricard Cole)
 Kalimat Press 1088, Wilshire Baulevard Suite 700, Los Angeles CA 90024

 12)Hadis Satu Penilaian Semula
 Kassim Ahmad
 Media Intelek Sdn. Bhd., Tingkat 2B, Wisma FAM, Petaling Jaya

 13)Rahsia Mengenal Diri 1
 Al-Ustaz Hal Azwan
 Cetak Khidmat (M) Sdn. Bhd. Lot 10-2B, Jalan Besar Ampang, 68000 Ampang, Selangor.

 14)Rahsia Mengenal Diri 2,3 dan 4
 Al-Ustaz Hal Azwan
 Percetakan Istiramai Enterprise Sdn. Bhd. Taman Nirwana, Ampang

 15)The 100 A Ranking Of The Most Influential Persons In History
 Michael H.Hart
 Golden Books Centre Sdn. Bhd., No. 26, Jalan Daud, Kampung Baru, Kuala Lumpur

 16)Tafsir Al-Mizan Mengupas Ayat-Ayat Roh Dalam Alam Barzakh (Terjemahan) Judul Asal : Al-Mizan For Tafsir Al-Quran
 Allamah Sayyid Muhammad Husein Thabathaba'i, Penterjemah : Syamsuri Rifai
 C.V Firdaus Jln. Keramat Sentiong MAsjid No. E 105. Tel:310479 Jakarta Pusat

 17)Seri Dasar-Dasar Filsafat Islam Prinsip-Prinsip ISlam (Dalam Al- Quran)
 Dr. Bahesty dan Dr. Bahanor ; Terjemahan: Sofyan Abu Bakar
 Risalah Masa, Jln. Awakydub II, No 8 ; Tel:3102910 Tanah Abang . Jakarta Pusat

 18)Islamic Sufism
 Capt. Wahid Bakhsh Rabani Allah Abad, India
 A.S Noordeen G.P.O Box 10066, 50704 Kuala Lumpur

 19)Mujarobat Melayu
 -
 Maktabah Matbaah Darul Maarif 173-C Sungai Pinang Road, Pulau Pinang

 20)Taqwa Bekalan Menuju Akhirat
 Mohd. Fadli bin Ismail
 Pustaka Al-Irshad, 43A, Lorong Rahim Kajai 13, Taman Tun Dr. Ismail, 60000 Kuala Lumpur

 21)"Pembelaan ..."
 Paul Tan Chee Ing. S.J
 Pusat Penyelidik Katolik

 22)Islam A Christian Witness
 Martin Goldsmith
 Send The Light (Corporation Mobilixation) P.O. Box 48, Bremley Kent, England Holder And Stoughtan England 1982

 23)Conspiracies Againt The Quran
 Sayed Abdul Wadud
 Zalfhan Publishers Kuala Lumpur

 24)A History Of God
 Karen Amstrong
 Ballatine Books Random House Inc. New York

 25)Nur Muhammad S.A.W
 Penyusun: Salim Osman
 -

 26)Pedoman Fardhu Ain Buku 1 dan 2
 Penyusun: Abu Abdul Rahman An Nairuisy
 Syarikat Nurulhas P.O.Box 194, Gombak, 53700 Kuala Lumpur

 27)Akhirnya Ku Temukan Kebenaran ; Judul Asal:Thumma Ihtadaitu; Edisi Inggeris: Then I Was Guided
 Muhammad Al-Tijani As-Samawi ; Penterjemah: Syed Husein Shahab
 -

 28)The Torn Veil
 Thelma Sangster
 Marshall Morgan & Scott

 29)Beyond The Mosque
 Phil Parshall
 -

 30)Sembahyang Rasulullah
 Us. Abu Bakar Al-Asyari
 Pustaka Melayu Baru, Kuala Lumpur

 31)Religion East And West
 Ward J. Fellows
 Holt Rinehast and Winston

 32)Keutamaan Budi Dalam Islam
 Mohamad Fadlohi H.S
 Al-Ikhlas, Srabaya, Indonesia

 33)Introduction to The Quran
 Montgomey Watt & Richard Bell
 -

 34)The Islamic Movement And The Threat To Western Civilization
 Richard Veville Sanderson
 The American Classical College Press, P.O.Box 4526 Albuquerque N.M. 81706 USA
 35)Letters & Essays (1886-1913)
 Mirza Abdul Fadl (Terjemahan oleh Juan Ricordo Cole)
 Kalimat Press 1088 Wilshire Bulevard Suite 700, Los Angeles CA 90024

 36)Understanding The Islamic Explosion
 Bernard Palmer
 Harizan House Publisher Alberta, Canada 1980

 37)Wanita Dimata dan Hati Rasulullah (Ceramah di Gereja Jursuit Paris); Buku Asal: Women In The Eyes And Heart Of Muhammad)
 Ali Syari'ati ; Penterjemah:Sofian Abu Bakar
 Penerbit Risalah Masa Jalan Awaludin 11, No. 8, Tanah Abang, Jakarta Pusat

 38)Siapa Mengapa Ahlul Bayt; Tajuk Asal: Ahlul Bayt
 Penterjemah: Hassan Abdul Qadir
 Penerbitan Umu Bandung

 39)Setiap Bid'ah menyesatkan (1)
 Rasul Dahri
 Perniagaan Jahabersa, No.15, Jalan Dataran3/3, Taman Kempas, 81200 Johor Bahru

 40)Persoalan Bid'ah dan Percanggahannya
 Rasul Dahri
 Perniagaan Jahabersa, No.15, Jalan Dataran3/3, Taman Kempas, 81200 Johor Bahru
 Percetakan IWC Sdn. Bhd. No.78, Jln. 10/11 8B Desa Tun Razak (Industrial Park) 56000 Cheras, Kuala Lumpur


Mesyuarat Jawatankuasa Fatwa Negeri Johor yang bersidang pada 29 Mei 2003 telah membincangkan mengenai Hukum Pembuatan Fabrikasi Logam Berunsur Islam.

Alhamdulillah fatwanya:

 Penggunaan tulisan atau khat-khat ayat Al-Qur"an, Hadis Rasulullah S.A.W, Lafzul Jalalah (
????)
, kalimah Tauhid dan lain-lain kalimah yang mempunyai kemuliaan tersendiri di dalam Islam, untuk tujuan dakwah adalah diharuskan dengan syarat-syarat dan disiplin-displin tertentu sebagaimana berikut:-

 i. Tulisan tersebut hendaklah menggunakan khat yang mudah dibaca dan difahami oleh orang awam, contohnya khat nasakh, rak'ah dan thuluth.

 ii. Lokasi penempatan khat-khat tersebut hendaklah ditempat yang tinggi sesuai dengan kemuliaan ayat-ayat Al-Qur"an dan Hadis Rasulullah S.A.W, Lafzul Jalalah (????), Kalimah Tauhid dan lain-lain kalimah yang mulia.

 iii. Lokasinya adalah terbatas di dalam masjid, surau, rumah, pejabat dan dewan atau di tempat-tempat bersesuaian dengan kemuliaan kalimah-kalimah tersebut yang mana penjagaan kemuliaan ayat-ayat dak kalimah-kalimah tersebut terjaga dengan secara berterusan dan berpanjangan.

 iv. Penempatan khat tersebut bukan dipagar atau jeriji samada di masjid, surau dan bangunan-bangunan lain, bukan juga ditempatkan di lokasi yang tidak sesuai dengan martabat dan kemuliaan Al-Qur"an, Hadis Rasulullah S.A.W, Lafzul Jalalah (????), Kalimah Tauhid dan lain-lain kalimah yang mulia.

 v. Tujuan penggunaan khat-khat tersebut adalah untuk dakwah dan bukan sebagai hiasan sahaja.

 vi. Hendaklah dipastikan pembuat ayat-ayat tersebut adalah daripada orang-orang Islam.

 vii. Hendaklah ada jaminan bahawa bangunan-bangunan yang ditulis ayat-ayat tersebut tidak bertukar milik kepada bukan Islam.


Mesyuarat Jawatankuasa Fatwa Negeri Johor yang bersidang pada 1 Oktober 2001 telah membincangkan mengenai Ikatan Perkahwinan Kepada Pasangan Yang Suaminya Berfahaman Ahmadiah/Qadiani.

Alhamdulillah fatwanya:

 Barangsiapa yang mempercayai, menganut, mengamal dan menghayati ajaran Ahmadiah/Qadiani adalah terkeluar dari Islam. Maka dengan itu, terfasakhlah ikatan pernikahannya.


Mesyuarat Jawatankuasa Fatwa Negeri Johor yang bersidang pada 6 Ogos 2001 telah membincangkan mengenai Penggunaan Nama Islam.

Alhamdulillah fatwanya:

1) Tiada halangan untuk mengggunakan perkataan "Islam" oleh mana-mana orang atau pertubuhan malah digalakkan tetapi hendaklah mematuhi tatatertib ilmu, iman dan ihsan.Walaubagaimanapun mana-mana orang atau pertubuhan yang menggunakan Islam atau perkataan "Islam" untuk tujuan mengelirukan masyarakat atau penyelewengan adalah salah dan bercanggah dengan kaedah-kaedah syariat Islam dan boleh diambil tindakan menurut peruntukan undang-undang yang sedia ada.

 2) Seseorang itu sudah diiktirafkan sebagai orang Islam jika menepati Rukun Iman dan Rukun Islam. Dari itu adalah salah dan tidak berhak bagi mana-mana pihak menambah apa-apa syarat lain bagi menentukan keislaman seseorang itu. Fahaman bahawa perlu ada tambahan syarat-syarat lain selain daripada menepati Rukun Iman dan Rukun Islam, seperti pengakuan atau sokongan kepada pihak tertentu sebelum seseorang itu ditentukan keislamannya, adalah salah disisi Islam. Oleh itu sesiapa yang mengamal, mengajar, menyeru atau menyebar dengan apa cara jua pun akan fahaman tersebut adalah melakukan perbuatan yang ter masuk dalam perbuatan menyebarkan ajaran salah atau menyeleweng.

 3) Ketentuan syurga dan neraka adalah hak mutlak Allah S.W.T. Dari itu, dakwaan bahawa pegnakuan dan sokongan kepada orang atau pertubuhan tertentu diperlukan sebelum seseorang Islam layak ke syurga atau jika pegnakuan dan sokongan diberi kepada orang atau pertubuhan tertentu ituseseorang Islam itu akan masuk dalam neraka adalah salah menurut ajaran Islam. Oleh itu, sesiapa yang mengamal, mengajar, menyeru atau menyebar dengan apa cara jua akan fahaman tersebut maka perbuatan sedemikian termasuk dalam perbuatan menyebarkan ajaran salah atau menyeleweng.


Mesyuarat Jawatankuasa Fatwa Negeri Johor yang bersidang telah membincangkan mengenai Hukum Bacaan Majlis Ratib Al-Attas dan Asma' Al-Husna.

Alhamdulillah fatwanya:

 Ahli Lujnah Fatwa berpendapat tiada halangan bagi beramal dengan Ratib Al-Attas dan "Asma' Al-Husna".

 Kebenaran ini tertakluk kepada syarat yang telah diputuskan oleh Lujnah Fatwa. Syarat-syarat tersebut adalah seperti berikut:

 1) Segala penulisan serta percetakan yang melibatkan ayat-ayat al-Quran mestilah menggunakan kaedah Rasam Uthmani, dan digalakkan penulisan dan percetakan selain daripada ayat-ayat al-Quran seperti zikir dan doa juga menurut kaedah Rasam Uthmani.

 2)Manakala petikan ayat daripada al-Quran di dalam zikir dan doa hendaklah juga ditulis dengan kaedah Rasam Uthmani.

 3) Pengguna kalimah "?
??????"
 hendaklah ditukarkan kepada kalimah

"?????" .

 4) Asma' Al-Husna hendaklah berpandukan dengan nas yang diambil daripada hadis yng diriwayatkan oleh Abu Hurairah.

 5) Elakkan daripada memisahkan dua kalimah yang perlu berganding seperti
?? ???
 dan
?? ???.


Mesyuarat Jawatankuasa Fatwa Negeri Kedah yang bersidang telah membincangkan mengenai Pemindahan Kubur Kerana Membina Empangan. Mesyuarat telah memutuskan bahawa adalah diharuskan pihak kerajaan memindahkan juzuk-juzuk mayat ke tempat yang baru iaitu di Sungai Pau, Sik Kedah kerana ingin membina Empangn Beris yang bertujuan untuk memberikan manfaat kepada rakyat Kedah khususnya seperti membekalkan air untuk tanaman dan ternakan, serta kehidupan seharian.


Mesyuarat Jawatankuasa Fatwa Negeri Kedah yang bersidang pada 25 Ogos 2001 telah membincangkan mengenai Tuntutan Fasakh Kerana 'Unnah'. Mesyuarat memutuskan bahawa diharuskan pihak isteri menuntut fasakh disebabkan suaminya mengalami 'Unnah' (mati pucuk) dengan syarat sebelum perkahwinan isteri tidak tahu bahawa suaminya itu mengalami 'Unnah' tetapi jika isteri mengetahui bahawa suaminya itu mengalami 'Unnah' sebelum berkahwin dan tetap ingin berkahwin dengan suaminya itu maka pihak isteri tidak diharuskan menuntut fasakh.


Mesyuarat Jemaah Ulama' Majlis Agama Islam dan Adat Istiadat Melayu Kelantan yang bersidang pada 24 Ogos 2003 telah membincangkan mengenai cadangan memberi kebenaran mendirikan solat Jumaat kepada ahli mukim di pusat-pusat Latihan Belia, Sekolah, Asrama, Kem Tentera dan Penjara yang tiada ahli mustautin:
Mesyuarat mengambil keputusan menolak permohonan mendirikan Solat Jumaat kepada mana-mana ahli mukim yang tiada ahli mustautin. Sekiranya keadaan mendesak dan dharurat, maka keputusan Mesyuarat Jamaah Ulama" yang lalu digunapakai iaitu hendaklah ada dalam mukim atau pusat tahanan sekurang-kurangnya 4 orang pemaustautin seperti kebenaran yang diberikan kepada Penjara Malaysia untuk mendirikan Solat Jumaat.


YM Dato" Pengerusi memaklumkan beberapa perkara yang telah dibincang dalam Mesyuarat Jawatankuasa Fatwa Kebangsaan, antaranya :-
(a) Pengendalian mayat mangsa AIDS. Setelah Jawatankuasa Fatwa mendengar penjelasan daripada pihak Jabatan Kesihatan maka didapati tidak ada sebab orang-orang Islam yang mengalami AIDS tidak dimandikan. Mayat pesakit AIDS sama dengan mayat orang-orang Islam lain hendaklah dimandi, dikafan dan disembahyangkan.
(b) Skim Simpanan Premium di dalam Bank Simpanan Nasional. Skim ini dibuat dalam bentuk orang ramai membeli sijil. Di dalam perkara ini keuntungan sepatutnya hak penyimpan oleh itu dalam amalan sekarang sebahagian keuntungan dibahagi kepada penyimpan dan sebahagiannya dijadikan hadiah. Setelah dikaji Jawatankuasa Fatwa Kebangsaan membuat keputusan iaitu harus disimpan di dalam Sijil Premium itu.


Jawatankuasa Perunding Hukum Syara' (Fatwa) Negeri Selangor telah membincangkan perkara di atas dengan penuh teliti serta mengikut hukum yang mu"tabar dan mengambil keputusan seperti berikut:

"Mesyuarat Jawatankuasa Perunding Hukum Syara' (Fatwa) Negeri Selangor yang diadakan pada 23 Mac 1998 memutuskan untuk bersetuju dan menerima dengan pembaharuan pelaksanaan agihan modal melalui konsep bayar semula separuh peruntukan agihan modal dalam Dana Amanah Fakir/Miskin dan Muallaf (DAM)."